(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΣΤ΄

Παρασκευή 26 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Σ. Καλαφάτη, σελ.   
3. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Νέου Ηρακλείου, το 5ο Δημοτικό Σχολείο Ιλίου, το Δημοτικό Σχολείο Κεραμείων Λέσβου, το Ιδιωτικό Δημοτικό Σχολείο "Εκπαιδευτήρια ο Απόστολος Παύλος" και φοιτητές από το Πανεπιστήμιο St. John's, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 29 Μαΐου 2017, σελ.   
3. Συζήτηση επικαίρων ερωτήσεων:  
 α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης:  
 i. σχετικά με το τηλεοπτικό σήμα σε απομακρυσμένες περιοχές, σελ.   
 ii. σχετικά με την επαναλειτουργία της Σαμιακής Τηλεόρασης και το πλαίσιο εύρυθμης λειτουργίας των περιφερειακών ΜΜΕ, σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Υπεξαίρεση στην οικονομική διαχείριση του Θεραπευτηρίου Χρόνιων Παθήσεων Δράμας», σελ.   
 γ) Προς τον Υπουργό Μεταναστευτικής Πολιτικής, σχετικά με την έλλειψη ενημέρωσης για τη στέγαση προσφύγων στο Κιλκίς, σελ.   
 δ) Προς τον Υπουργό Περιβάλλοντος και Ενέργειας με θέμα:  
 i. « Ίδρυση ΠΟΑΥ (Περιοχή Οργανωμένης Ανάπτυξης Υδατοκαλλιεργειών) στην Κάλυμνο», σελ.   
 ii. «αυθαίρετες κατασκευές και καταπατήσεις παραλιών στη Μύκονο», σελ.   
 iii. σχετικά με τις υπέρογκες χρεώσεις σε λογαριασμούς της ΔΕΗ, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΣΗΜΑΚΟΠΟΥΛΟΥ Ά. , σελ.  
ΔΑΒΑΚΗΣ Α. , σελ.  
ΣΕΒΑΣΤΑΚΗΣ Δ. , σελ.  
ΦΩΤΙΟΥ Θ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΦΩΤΙΟΥ Θ. , σελ.  
  
Γ. Επί των επικαίρων ερωτήσεων:  
ΑΣΗΜΑΚΟΠΟΥΛΟΥ Ά. , σελ.  
ΓΕΩΡΓΑΝΤΑΣ Γ. , σελ.  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΚΥΡΙΑΖΙΔΗΣ Δ. , σελ.  
ΜΟΥΖΑΛΑΣ Γ. , σελ.  
ΠΑΠΠΑΣ Ν. , σελ.  
ΣΕΒΑΣΤΑΚΗΣ Δ. , σελ.  
ΣΤΑΘΑΚΗΣ Γ. , σελ.  
ΣΥΡΜΑΛΕΝΙΟΣ Ν. , σελ.  
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΣΤ΄

Παρασκευή 26 Μαΐου 2017

Αθήνα, σήμερα στις 26 Μαΐου 2017, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25–5-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΕ΄ συνεδριάσεώς του, της Πέμπτης 25 Μαΐου 2017 σε ό,τι αφορά την ψήφιση στο σύνολο του σχεδίου νόμου: «Μέτρα για την επιτάχυνση του κυβερνητικού έργου σε θέματα εκπαίδευσης»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Γεωργία Γεννιά, Βουλευτή Α΄ Πειραιά, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(Αλλαγή σελίδας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Δευτέρας 29 Μαΐου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 871/23-5-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εθνικής Άμυνας, με θέμα: «Πρώην Στρατόπεδο Κόδρα Καλαμαριάς – Ανατολικής Θεσσαλονίκης: Ανάδειξη της περιοχής σε υπερτοπικό πάρκο».

2. Η με αριθμό 866/22-5-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Υγείας, σχετικά με την ένταξη καινοτόμων και ορφανών φαρμάκων στο Ελληνικό Σύστημα Αποζημίωσης.

3. Η με αριθμό 868/23-5-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για πιλοτική μελέτη της Ζώνης Οικιστικού Ελέγχου (ΖΟΕ) Άργους.

4. Η με αριθμό 872/23-5-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Να ανοίξει τώρα ξανά το Ολοκληρωμένο Πληροφοριακό Σύστημα Διαχείρισης Προσωπικού Α/θμιας και Β/θμιας (ΟΠΣΥΔ) για όσους δεν πρόλαβαν».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 867/22-5-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, με θέμα: «Συνολική και όχι τμηματική μετεγκατάσταση της κοινότητας Αχλάδας του Νομού Φλώρινας».

2. Η με αριθμό 873/23-5-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής, σχετικά με τη λειτουργία του κέντρου υποδοχής προσφύγων στο Λαύριο.

3. Η με αριθμό 701/6-4-2017 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με το κλείσιμο των τοπικών ιατρείων Ευγένειας – Χαραυγής Κερατσινίου από τη Β΄ Υγειονομική Περιφέρεια Αττικής.

4. Η με αριθμό 761/25-4-2017 επίκαιρη ερώτηση του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Υγείας, με θέμα: «Θα κατατεθεί επίσημη υποψηφιότητα της Πάτρας για τη μετεγκατάσταση της Ευρωπαϊκής Υπηρεσίας Φαρμάκων;».

Επίσης, ο Βουλευτής Σταύρος Καλαφάτης ζητεί άδεια από τις εργασίες της Βουλής λόγω απουσίας στο Λονδίνο για προσωπικούς λόγους από 29-5-2017 έως 2-6-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε με τη δεύτερη με αριθμό 865/22-5-2017 επίκαιρη ερώτηση δεύτερου κύκλου (Β΄) της Βουλευτού Β΄ Αθηνών της Νέας Δημοκρατίας κ. Άννας – Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με το τηλεοπτικό σήμα σε απομακρυσμένες περιοχές.

Στην επίκαιρη ερώτηση της κυρίας συναδέλφου θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς.

Κυρία Ασημακοπούλου, έχετε τον λόγο για δύο λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κυρία Πρόεδρε.

Κύριε Υπουργέ, περιφέρεστε ανά την Ελλάδα ασκώντας κριτική στον Αρχηγό της Αξιωματικής Αντιπολίτευσης η οποία, κατά την άποψή μου, είναι στο όριο πλέον της προσωπικής εμπάθειας. Ως το alter ego του Πρωθυπουργού κ. Τσίπρα, δεν ασκείτε μόνο κριτική στον Αρχηγό της Αξιωματικής Αντιπολίτευσης, αλλά υπερασπίζεστε την τάχα μου δήθεν ηρωική, αλλά αποτυχημένη διαπραγμάτευση που τον έχει οδηγήσει σε τέτοια δημοσκοπική κατάρρευση, που σύμφωνα με το περιοδικό «TIMES» διαβάζω ότι βρίσκεται στους πέντε λιγότερο δημοφιλείς ηγέτες του κόσμου, κάτω από τον κ. Τραμπ, με καλή παρέα. Έχει για παρέα τους προέδρους της Βενεζουέλας, της Βραζιλίας, της Μαλαισίας και της Νότιας Αφρικής. Πού και πού, όμως, στις περιοδείες σας, όπως προσφάτως στη Θράκη, ασχολείστε και με το αντικείμενο του Υπουργείου σας, πλην σπανίως. Είμαστε εδώ, λοιπόν, για να συζητήσουμε τις διθυραμβικές εξαγγελίες σας ότι λύσατε το θέμα της τηλεοπτικής κάλυψης των απομακρυσμένων αυτών περιοχών.

Ελπίζω ότι δεν θα αναλωθούμε σε λεπτομέρειες που τεκμαίρονται εδώ με χαρτιά που έχω μαζί μου.

Συγκεκριμένα, ξέρετε ότι έχουμε πετύχει ένα ποσοστό τηλεοπτικής κάλυψης, πληθυσμιακής κάλυψης από τη μετάβαση στην ψηφιακή εποχή 96,2%, από τα υψηλότερα της Ευρώπης. Όμως, η Νέα Δημοκρατία είχε προνοήσει για να καλύψει και το θέμα αυτό στις απομακρυσμένες περιοχές –αναφέρομαι στην ανατολική Μακεδονία, τη Θράκη και το βόρειο Αιγαίο- όπου είχε εγκριθεί ένα έργο με πόρους από το πρόγραμμα «Ψηφιακή Σύγκλιση» 1,2 εκατομμύρια ευρώ σε έξι μήνες το 2015 και θα έλυνε το πρόβλημα για διακόσιες χιλιάδες μόνιμους κατοίκους.

Έρχεστε, λοιπόν, εσείς και συγκεκριμένα ο προκάτοχός σας, ο κ. Σπίρτζης και όταν αναλαμβάνει το Υπουργείο, το απεντάσσει από το πρόγραμμα «Ψηφιακή Σύγκλιση» και το εντάσσετε εσείς τώρα να χρηματοδοτηθεί με προϋπολογισμό 60% πάνω, 1,9 εκατομμύρια ευρώ, η πληθυσμιακή κάλυψη 75% κάτω, από διακόσιους χιλιάδες μόνιμους κατοίκους στους σαράντα δύο μόνιμους κατοίκους. Αφήνετε έξω -θέμα που έχουν αναδείξει οι Βουλευτές μας, ο κ. Κυριαζίδης και ο κ. Δημοσχάκης- την Καβάλα και τη Δράμα. Αφήνετε έξω τη Λέσβο και τη Μυτιλήνη και ο προϋπολογισμός είναι από την ΕΕΤΤ, δηλαδή από κρατικούς πόρους.

Η ερώτησή μου, λοιπόν, είναι απλή: Γιατί από το αποθεματικό της ΕΕΤΤ;

Ευχαριστώ πολύ, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός για τρία λεπτά.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μου κάνει πραγματικά εντύπωση που ακόμα και σήμερα έρχεστε στη Βουλή να υπερασπιστείτε αυτή τη σκανδαλώδη σύμβαση με την «DIGEA». Είναι μια σύμβαση η οποία προέκυψε από έναν διαγωνισμό - παρωδία, έναν διαγωνισμό με έναν συμμετέχοντα, ένα τίμημα εξευτελιστικό για τον «αέρα» της χώρας, ο οποίος με 18 εκατομμύρια παραχωρήθηκε στον νικητή του διαγωνισμού, ο οποίος νικητής έτρεχε μόνος του –ως εκ θαύματος!- σε αυτόν τον διαγωνισμό για το εξευτελιστικό ποσό των 18 εκατομμυρίων, εκ των οποίων βεβαίως, διότι πρέπει να διευκολύνουμε όταν πρόκειται για ιδιοκτήτες τηλεοπτικών σταθμών, το τίμημα καταβάλλεται τμηματικά και μέχρι στιγμής έχουμε καταβάλει, αν δεν κάνω λάθος, 7 εκατομμύρια.

Εκτός τούτου, έρχεστε τώρα με την ερώτησή σας να υπερασπιστείτε τι ακριβώς; Γράφετε στην ερώτηση ότι εντάξατε στις 23-1-2015 έργα, την Παρασκευή πριν τις εκλογές; Συγχαρητήρια! Είχατε προεκλογική συγκέντρωση, δηλαδή μίλαγε ο κ. Σαμαράς στο Σύνταγμα και εσείς εντάσσατε έργα, μήπως και καλύψετε τις ενοχές σας από το τεράστιο σκάνδαλο της μετάβασης στην ψηφιακή εποχή, η οποία θέλω να θυμίσω στον ελληνικό λαό ότι είχε δύο «μαύρα». Είχε το «μαύρο» της ΕΡΤ πριν και το «μαύρο» για τους πολίτες μετά, τους πολίτες των περιοχών αυτών στις οποίες αναφέρεστε στην ερώτησή σας, τους πολίτες των περιοχών τους οποίους εμείς τώρα καλύπτουμε. Είναι ειρωνεία –ας μην χρησιμοποιήσω κάποια βαριά έκφραση- να έρχεστε αυτή τη στιγμή και να λέτε, επειδή προσπαθήσατε να καλύψετε κάποιες ενοχές σας, ότι είχατε λύσει αυτό το πρόβλημα.

Ποιο πρόβλημα είχατε λύσει; Θα καλύπτονταν σε έξι μήνες; Κατά μέσο όρο δεκατέσσερις μήνες χρόνο εκτέλεσης και διεξαγωγής του διαγωνισμού έχουν τα έργα ανάλογου περιεχομένου και μετά το φυσικό αντικείμενο έξι και επτά μήνες. Θα φτάναμε στο τέλος του 2015 και βεβαίως αυτά τα έργα θα έπρεπε να γίνουν από δημόσιους πόρους.

Μου λέτε για τους πόρους της ΕΕΤΤ. Οι πόροι της ΕΕΤΤ είναι πόροι που έρχονται από τους τηλεπικοινωνιακούς παρόχους. Δεν είναι πόροι του Έλληνα φορολογούμενου, τον οποίο εσείς θα επιβαρύνατε και χωρίς βεβαίως να λύνεται το πρόβλημα. Τουλάχιστον τρία χρόνια θα έπαιρνε και με αμφίβολη αποτελεσματικότητα.

Έρχομαι τώρα στο τι κάνουμε εμείς. Η δική μας δράση περιλαμβάνει: Πρώτον, δωρεάν χορήγηση εξοπλισμού -και αποκωδικοποιητή και κεραία- με διετή εγγύηση, δωρεάν εγκατάσταση του εξοπλισμού, δωρεάν πρόσβαση για πάντα στους ελληνικούς τηλεοπτικούς σταθμούς ελεύθερης λήψης εθνικής εμβέλειας, στους σταθμούς περιφερειακής εμβέλειας που μεταδίδονται από τη δορυφορική πλατφόρμα των παρόχων και στους τουλάχιστον πενήντα ελεύθερους στον δορυφόρο τηλεοπτικούς και τριάντα ελεύθερους ραδιοφωνικούς σταθμούς.

Οι παρεχόμενες υπηρεσίες είναι απολύτως και σαφώς περισσότερες και ποιοτικότερες και παρέχονται χωρίς κανέναν χρονικό περιορισμό. Η δορυφορική τεχνολογία καλύπτει ακόμα και τις πλέον ιδιαίτερες από γεωμορφολογική άποψη περιοχές. Καθαρό κόστος δεν είναι 1,9 εκατομμύρια. Είναι 1,5 εκατομμύριο και καταβάλεται εφάπαξ και δεν απαιτείται δέσμευση επιπλέον πόρων. Η γραφειοκρατία παρακάμπτεται και αυτή τη στιγμή εκατοντάδες πολίτες ήδη έχουν εγκαταστήσει τα δορυφορικά τους πιάτα και μέχρι τον Οκτώβριο του τρέχοντος έτους δεκαέξι χιλιάδες νοικοκυριά ή ογδόντα χιλιάδες πολίτες θα έχουν τέτοιο δικαίωμα πρόσβασης.

Eπειδή αναφερθήκατε και στην ερώτηση του συναδέλφου της Νέας Δημοκρατίας, καλωσορίζουμε αυτή την ειλικρινή αγωνία και σας δηλώνω εδώ, ενώπιον και της Εθνικής Αντιπροσωπείας, ότι αναζητούμε πόρους, ούτως ώστε αυτό το αποτελεσματικότατο πρόγραμμα να γενικευτεί, διότι δικαίωμα στην πρόσβαση...

**ΔΗΜΗΤΡΙΟΣ ΚΥΡΙΑΖΙΔΗΣ:** Γιατί αυτή η διάκριση;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ποια διάκριση;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Της Δράμας και της Καβάλας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ξεκινήσαμε, λοιπόν, από τις παραμεθόριες.

**ΔΗΜΗΤΡΙΟΣ ΚΥΡΙΑΖΙΔΗΣ:** Παραμεθόριες; Πιο παραμεθόριο από την Δράμα δεν υπάρχει.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ξεκινήσαμε, λοιπόν, από τις εθνικά ευαίσθητες περιοχές και βεβαίως αναζητούμε τρόπους να γενικευτεί.

Εάν εδώ πέρα έχουμε παραίνεση να συνεχίσουμε και να γενικεύσουμε το έργο, την καλωσορίζω. Εάν μας κάνετε κριτική γιατί το ξεκινήσαμε, με συγχωρείτε, αλλά λυπάμαι πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Ασημακοπούλου για τρία λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ και πάλι, κυρία Πρόεδρε.

Πρώτον, για την «DIGEA» αν θέλετε να το αμφισβητήσετε, ο εισαγγελέας πάντως το έχει βάλει στο συρτάρι. Το έχω καταθέσει στα Πρακτικά αυτό. Το γνωρίζετε, κύριε Υπουργέ. Την έχουμε κάνει αυτή την κουβέντα. Άμα χρειαστεί, θα την ξανακάνουμε.

Δεύτερον, δεν υπήρξε προεκλογική εξαγγελία της Νέας Δημοκρατίας. Εδώ είμαστε, απόφαση ένταξης υπάρχει. Την ξέρετε. Την γνωρίζετε. Είναι στη «ΔΙΑΥΓΕΙΑ». Επίσης επ’ αφορμή θα την καταθέσω.

Τρίτον, δεσμεύομαι για τους όρους που αναφέρατε σχετικά με αυτά τα οποία δίνετε στους πολίτες, να φτιάξω έναν πίνακα, να τον δώσω στη δημοσιότητα, να συγκρίνω αυτά που δίνετε εσείς και αυτά τα οποία ήταν ενταγμένα από το προηγούμενο έργο, για να υπάρχει μεταξύ μας μια κουβέντα λυμένη επί του θέματος.

Πρέπει, όμως, να σας ομολογήσω στον χρόνο που μου απομένει ότι δεν μου κάνει καμμία εντύπωση η απάντησή σας, δηλαδή την περίμενα πλήρως. Γιατί; Διότι, όπως είπα, είστε το alter ego του κ. Τσίπρα και το επικοινωνιακό αφήγημα, το οποίο ο ίδιος εξέφρασε μέσα στη Βουλή των Ελλήνων προσφάτως αναφερόμενος στις προσδοκίες από το πρόσφατο Eurogroup, επέλεξε να το εκφράσει με μια φράση στα αγγλικά, την οποία αν μου επιτρέπετε θα χρησιμοποιήσω. Είπε ότι είναι too good to be true. Έτσι και εσείς, too good to be true αυτά τα οποία θα δώσετε στους κατοίκους στη Θράκη και στην ανατολική Μακεδονία. Και, βεβαίως, είπαμε ότι αφήνετε έξω τη Δράμα, την Καβάλα και τη Λέσβο.

Too good to be true, λοιπόν. Αυτό είναι το καινούργιο σας αφήγημα. Τύφλα να έχει, κύριε Υπουργέ, το success story. Γιατί το too good to be true, δηλαδή πολύ καλό για να είναι αληθινό, είναι ακόμα καλύτερο από αυτό.

Βέβαια, too good to be true τώρα, θα σκίζατε το μνημόνιο. Ουπς, too good to be true ήταν ότι θα σκίζατε το μνημόνιο, γιατί φέρατε τρίτο μνημόνιο, χρεώσατε τη χώρα 100 δισεκατομμύρια ευρώ και τώρα τέταρτο μνημόνιο, στο οποίο τέταρτο μειώνετε το αφορολόγητο και κόβετε τις συντάξεις. Θα αναφερθώ και σε εσάς, κυρία Φωτίου, επειδή είστε στην Αίθουσα. Μην ανησυχείτε. Αυτό ήταν το too good to be true σε σχέση με το μνημόνιο.

Too good to be true, δεν θα φέρνατε ούτε ένα ευρώ νέα μέτρα. Φέρατε 4,9 δισεκατομμύρια.

Too good to be true, 12 δισεκατομμύρια παροχές στο πρόγραμμα της Θεσσαλονίκης. Συνολικός λογαριασμός 14,2 δισεκατομμύρια ευρώ.

Too good to be true, παράλληλο πρόγραμμα με κοινωνικές παροχές. Να η κ. Φωτίου. Τι καταργείτε τώρα;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Πρόεδρε, θα ήθελα τον λόγο.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Επίδομα οικονομικής ενίσχυσης μέχρι το πέρας υποχρεωτικής εκπαίδευσης, επίδομα οικονομικής ενίσχυσης απροστάτευτων τέκνων, κοινωνικής προστασίας σε κατάσταση ένδειας, επιδότησης νεοεισερχομένων στην αγορά εργασίας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πόσες φορές θα τα πείτε;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Too good to be true ότι θα τρώει γεμιστά ο κόσμος σαν αποτέλεσμα της κοινωνικής σας πολιτικής.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν υπάρχουν επίκαιρες πια. Δεν μιλάει για την επίκαιρη. Τελείωσαν οι επίκαιρες.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Too good to be true, απογειώνεται η χώρα σε ανάπτυξη και είμαστε σε ύφεση και έχει κοστίσει αυτή η ιστορία 29 δισεκατομμύρια ευρώ ΑΕΠ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υπάρχει μόνο προπαγάνδα, τίποτα άλλο.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Λοιπόν, κύριε Παππά, too good to be true, κατέληξε μετά από το Eurogroup στο να πει ο κ. Τσακαλώτος, μαθαίνουμε από τα Πρακτικά, ότι τελικά η πρόταση που είναι πάνω στο τραπέζι να είναι το ΔΝΤ, αλλά να μην βάλει χρήματα μέχρι τις γερμανικές εκλογές, που μάλλον θα την δεχτείτε στις 15 Ιουνίου, λοιπόν αυτή από το too good to be true, πολύ καλό για να είναι αληθινό, την χαρακτήρισε the worst of all worlds, δηλαδή ό,τι χειρότερο στον κόσμο μπορούσατε να πετύχετε στο Eurogroup.

Εγώ κλείνω, κυρία Πρόεδρε -και ευχαριστώ για την ανοχή σας- και επειδή επιλέξατε εσείς -ο κ. Τσίπρας- να χρησιμοποιήσετε αγγλικές φράσεις, τελειώνω με μια φράση η οποία είναι και τραγούδι, το οποίο σας το αφιερώνω: «Enough is enough», κύριε Υπουργέ!

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ζήτησε τον λόγο και η κ. Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα μιλήσω μετά τον κύριο Υπουργό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επί τη ευκαιρία, όμως, να απαντάμε για το θέμα που έχει προγραμματιστεί, κυρία Ασημακοπούλου, γιατί τώρα ανοίγουμε άλλα θέματα.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Έτυχε να είναι μέσα στην Αίθουσα η κ. Φωτίου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Νομίζω κατ’ αρχάς ότι είναι προφανές ότι η κ. Ασημακοπούλου στη δεύτερη τοποθέτησή της δεν είχε απολύτως τίποτα να πει για την ουσία της ερώτησης και διολίσθησε στο γνωστό αφήγημα της Νέας Δημοκρατίας περί κατάρρευσης της δικής μας διαπραγμάτευσης και λοιπά.

Επειδή μιλήσατε για τη σύμβαση της «DIGEA» και για την αρχειοθέτηση από τον εισαγγελέα, θέλω να σας πω ότι ό,τι είναι νόμιμο δεν είναι και ηθικό. Αυτή η σύμβαση ήταν απολύτως ανήθικη εις βάρος του δημοσίου, διότι στην Ελλάδα συνετελέσθη μία «αεροπειρατεία» για την οποία η παράταξή σας είναι απολύτως υπόλογη.

Το πρόγραμμά μας, κυρία Ασημακοπούλου, είπατε ότι είναι too good to be true, δηλαδή πολύ καλό για να είναι αληθινό. Είναι και καλό και αληθινό. Καλωσορίζω –το λέω και το επαναλαμβάνω- διατυπώσεις της Αντιπολίτευσης οι οποίες μας εξωθούν, μας σπρώχνουν στο να το γενικεύσουμε. Δεσμεύομαι να πω εδώ, ενώπιόν σας, ότι αυτό θα το εξετάσουμε.

Μία κουβέντα μόνο θα πω, επειδή πήρατε την ευκαιρία και μιλήσατε και για το δικό σας success story. Το 2014 έκλεισε με ύφεση 1,2%, το 2014 η Ελλάδα είχε σαφές χρηματοδοτικό πρόβλημα, το οποίο το έχουν ομολογήσει στελέχη σας μέσα σε αυτή την Αίθουσα για τον Μάρτιο του 2015, το 2014 η χώρα είχε δεσμευτεί σε πλεονάσματα τα οποία, κατά τον Υπουργό Οικονομικών σας, τον κ. Γκίκα Χαρδούβελη, δεν έβγαιναν.

Στη δική μας διαπραγμάτευση -και αυτό πλέον είναι ιστορικά καταγεγραμμένο- έχουμε δώσει αγώνα για να βγάλουμε από τις πλάτες του ελληνικού λαού όλες τις επώδυνες δεσμεύσεις. Αποτέλεσμα; Η Ελλάδα έχασε μισό εκατομμύριο θέσεις εργασίας κατά τη διακυβέρνηση Παπανδρέου, διακόσιες πενήντα χιλιάδες θέσεις εργασίας κατά τη διακυβέρνηση Σαμαρά και έχει κερδίσει διακόσιες χιλιάδες θέσεις εργασίας με τη δική μας διακυβέρνηση.

Τα στοιχεία για την ελληνική οικονομία είναι ενθαρρυντικά. Τα βλέπει η παγκόσμια οικονομική κοινότητα. Ποιοι δεν τα βλέπουν; Οι κύκλοι του γερμανικού Υπουργείου Οικονομικών, οι οποίοι δεν μπορούν να συμβιβαστούν με την ιδέα ότι μία αριστερή προοδευτική διακυβέρνηση βγάζει τη χώρα από τη λάσπη στην οποία εσείς τη βυθίσατε και βεβαίως εσείς, οι οποίοι είστε εγκλωβισμένοι σε ένα αφήγημα το οποίο στερείται οποιουδήποτε «πατήματος» σε σχέση με την πραγματικότητα. Κλείνει η αξιολόγηση, προχωράμε παρακάτω.

Προς Θεού, μη μας κάνετε κριτική για τα ζητήματα του χρέους. Εσείς αναζητούσατε πιστοποιητικά γύρω - τριγύρω. Εμείς τι λέμε; Ότι χρειάζεται αναδιάρθρωση, η οποία ακριβώς θα ανοίξει τον δρόμο για να επιβεβαιωθούν και να γίνουν ακόμα πιο σταθερά τα σημάδια ανάκαμψης της ελληνικής οικονομίας.

Για τα θέματα των επιδομάτων η Υπουργός Θεανώ Φωτίου νομίζω ότι μπορεί να σας διαφωτίσει.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, έχετε κανένα χρονοδιάγραμμα για την κάλυψη Δράμας - Καβάλας;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κυριαζίδη, δεν υπάρχει διάλογος εδώ. Μην το επιβαρύνουμε, δεν έχει νόημα.

Κυρία Φωτίου, έχετε τον λόγο επί προσωπικού για ένα λεπτό.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Η κ. Φωτίου μπορεί να μιλάει, αλλά ο συνάδελφος δεν μπορεί να ρωτάει τον κ. Παππά; Γιατί, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πώς, κυρία Ασημακοπούλου; Γίνεται διάλογος; Δεν γίνεται. Αυτά είναι πρωτοφανή για τον κοινοβουλευτικό έλεγχο. Σας παρακαλώ.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Θέλει να απαντήσει ο Υπουργός. Γιατί δεν τον αφήνετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Φωτίου, έχετε τον λόγο επί προσωπικού για ένα λεπτό.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επειδή με είδαν ότι μπήκα στην Αίθουσα και άρα πήραν «παραμάζωμα» και την πρόνοια, επαναλαμβάνω, για να ακούει όλος ο ελληνικός λαός, ότι εδώ οι επίκαιρες ερωτήσεις νόμιζα ότι ήταν επί συγκεκριμένου θέματος. Αυτό είναι η παράδοση της Βουλής. Αντ’ αυτού, υπάρχει ένα «σκονάκι» που επαναλαμβάνεται για λόγους προπαγανδιστικούς.

Μεταξύ των άλλων, η προπαγάνδα σαρώνει και τα επιδόματα. Παραλάβαμε ένα επιδοματικό κράτος, το οποίο είχε συνολικό προϋπολογισμό 780 εκατομμύρια για το 2015, ψηφισμένο από την κυβέρνηση της Νέας Δημοκρατίας και του ΠΑΣΟΚ. Το πήγαμε σε συνθήκες ακραίας κρίσης και μεγάλης ασφυξίας στο 1 δισεκατομμύριο 500 εκατομμύρια. Το ψηφίσαμε το 2016. Το 2017 θα ψηφίσουμε μεγαλύτερο προϋπολογισμό για την πρόνοια και το 2018 θα ψηφίσουμε 2 δισεκατομμύρια 700 εκατομμύρια για την πρόνοια. Αυτό και μόνο απαντάει.

Έχω πει, όμως, και το παράδειγμα του απροστάτευτου και τελειώνω με αυτό. Είναι πολύ μεγάλη ντροπή αυτό που λέγεται. Στο απροστάτευτο τέκνο έδιναν 44 ευρώ και δίνουμε 100 ευρώ με την ένταξη μέσα στο ΚΕΑ. Είναι πολύ μεγάλο ψεύδος! Όλος ο ελληνικός λαός καθημερινά θα τα βιώνει τα ψεύδη τους. Δεν χρειαζόμαστε τα μίντια για να αναπαράγουν τα ψεύδη.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Να τα κλείσουμε τα μίντια τότε! Αυτό θα το κάνει ο κ. Παππάς! Αλίμονο, απατεώνες είστε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σε μένα αναφέρεστε; Στην Κυβέρνησή μας; Ντροπή σας! Η ερώτηση ήταν σαφής και βεβαίως υπονοούσε ότι δεν είμαστε απατεώνες. Αν έχετε ένα στοιχείο ότι είμαστε απατεώνες, να το φέρετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Φωτίου και κυρία Ασημακοπούλου, ολοκληρώθηκε η ερώτησή σας. Σας παρακαλώ!

Προχωρούμε στην έβδομη με αριθμό 660/28-3-2017 επίκαιρη ερώτηση δεύτερου κύκλου (Β΄) του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την επαναλειτουργία της «Σαμιακής Τηλεόρασης» και το πλαίσιο εύρυθμης λειτουργίας των περιφερειακών ΜΜΕ.

Παρακαλώ, κύριε Σεβαστάκη, έχετε τον λόγο για δύο λεπτά.

(Θόρυβος στην Αίθουσα)

**ΔΗΜΗΤΡΙΟΣ ΣΕΒΑΣΤΑΚΗΣ:** Όταν σταματήσουν οι συνάδελφοι και μου επιτρέψουν, θα μιλήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Φαίνεται ότι απαγορεύεται σήμερα, έχουμε ένταση. Σας παρακαλώ πολύ! Ηρεμία.

Ελάτε, κύριε Σεβαστάκη.

**ΔΗΜΗΤΡΙΟΣ ΣΕΒΑΣΤΑΚΗΣ:** Εκτός από την πολιτική αντιμαχία στη στρατόσφαιρα υπάρχει και η πραγματικότητα. Η διαδικασία των επίκαιρων ερωτήσεων, ειδικά όταν υπάρχει μεγάλος πολιτικός φόρτος, είναι πολύ σημαντική, αφορά την πραγματικότητα και πρέπει η διαδικασία να έχει την ησυχία και την οργάνωσή της. Θα μιλήσω, λοιπόν, προσπαθώντας να ξαναβρώ την πραγματικότητα από τη στρατόσφαιρα του προηγούμενου διαστήματος.

Θα μιλήσω για την επαναλειτουργία της «Σαμιακής Τηλεόρασης» και ευχαριστώ τον κύριο Υπουργό που έρχεται στη Βουλή να απαντήσει. Θέλω να πω ότι η «Σαμιακή Τηλεόραση» είναι ο μοναδικός τηλεοπτικός σταθμός του νομού, που λειτουργεί αδιαλείπτως απ’ τη δεκαετία του 1990, πειραματικά στην αρχή, αναβαθμίστηκε σε διαφορετικές φάσεις, απέκτησε και θεμελίωσε μια εγκυρότητα και μια αξιοπιστία. Δυστυχώς η σύμβαση ή τα συνδρομητικά βάρη ή τα βάρη της χρήσης της ψηφιακής πλατφόρμας της «DIGEA» τον πίεσαν και λόγω της κρίσης σταμάτησε να εκπέμπει.

Στο δεύτερο σκέλος της ερώτησης θα αναπτύξω και παράπλευρες πλευρές, αποτελέσματα και απηχήσεις που έχει αυτό το φαινόμενο. Εντούτοις, μένοντας στο κείμενο της ερώτησης, θα πω τα ακόλουθα.

Επειδή είναι αναγκαία η ενδελεχής αποσαφήνιση του πλαισίου λειτουργίας των τοπικών μέσων μαζικής ενημέρωσης, ώστε αυτά να λειτουργούν με διαφάνεια και υψηλού επιπέδου δημοσιογραφικό λόγο και επαγγελματισμό, αλλά επίσης και οικονομική ευστάθεια, επειδή τα μέσα ενημέρωσης, ιδίως στις παραμεθόριες περιοχές, είναι σημαντικό να επιτελούν το ενημερωτικό έργο τους χωρίς εξαρτήσεις, επειδή η πρόσβαση στην έγκυρη και δημοκρατική ενημέρωση είναι δικαίωμα όλων των πολιτών, ερωτάσθε:

Σε ποιες ενέργειες πρόκειται να προβεί το Υπουργείο, ώστε να εφαρμοστεί ένα σύγχρονο πλαίσιο λειτουργίας και εκπομπής των τοπικών-περιφερειακών μέσων μαζικής ενημέρωσης, που να εξασφαλίζει τον πλουραλισμό, την ανεξάρτητη και διαφανή λειτουργία τους και ως προς την εταιρική σύνθεση και ως προς τη δεοντολογία; Επίσης, ποιες οικονομικές και άλλες λειτουργικές συνδρομές μπορεί να ενεργοποιήσει η πολιτεία, ώστε να στηρίξει αυτά τα μέσα;

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Στη δευτερολογία μου θα αναπτύξω περισσότερο το σκεπτικό και τα ιδεολογικά χαρακτηριστικά της ερώτησής μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κυρία Πρόεδρε.

Κύριε Σεβαστάκη, σας ευχαριστώ για την ερώτησή σας.

Η ερώτησή σας, κύριε Σεβαστάκη, δεν «ακουμπά» ένα ζήτημα που αφορά μόνο τη Σάμο, αλλά όπως είχαμε την ευκαιρία να πούμε και στην προηγούμενη ερώτηση, όπου δυστυχώς ορισμένοι επέλεξαν τη δημιουργία εντυπώσεων, κάτι που δεν νομίζω ότι βοηθά ούτε τον κοινοβουλευτικό έλεγχο ούτε τον τρόπο με τον οποίο πρέπει εδώ μέσα να λειτουργούμε ως εκπρόσωποι του ελληνικού λαού, μας δίνει μια μεγάλη ευκαιρία, να συζητούμε σ’ αυτές τις περιπτώσεις, κατά τη διάρκεια του κοινοβουλευτικού ελέγχου, επί της ουσίας. Να αναδεικνύουμε ζητήματα, να καλωσορίζουμε και τις κριτικές, οι οποίες, βεβαίως, καλό είναι να υπάρχουν και να μη διολισθαίνουμε απλώς σε χαρακτηρισμούς και εντάσεις, οι οποίες νομίζω ότι υπηρετούν απλώς τη σκοπιμότητα δημιουργίας εντυπώσεων.

Όπως είπα και στην πρώτη μου απάντηση, κύριε Σεβαστάκη, δυστυχώς παραλάβαμε μια σύμβαση, η οποία ήταν λεόντειος εις βάρος των συμφερόντων του δημοσίου, τη σύμβαση δηλαδή για την παροχή ψηφιακού σήματος στην επικράτεια από μια ιδιωτική εταιρεία, μια κατάσταση η οποία συμπυκνώνει ακριβώς αυτό που ορίζεται ως σύγκρουση συμφερόντων. Δηλαδή, ο πάροχος δικτύου να είναι και πάροχος περιεχομένου. Υπάρχει, κατά τη γνώμη μου, ένα πάρα πολύ σοβαρό πολιτικό, ιδεολογικό, οικονομικό μάθημα απ’ αυτή την ιστορία, ότι όταν μιλάμε για τις μεγάλες υποδομές, δεν μπορούμε να τις αφήνουμε να αναπτύσσονται με βάση μόνο ιδιωτικά συμφέροντα. Διότι το ιδιωτικό συμφέρον ακριβώς, κύριε Σεβαστάκη, δεν βρίσκει λογική στο να αναπτυχθεί καλά το δίκτυο σε περιοχές όπου δεν υπάρχει εμπορικά κρίσιμη μάζα καταναλωτών. Αυτή είναι η μεγάλη πληγή και τα απότοκα αυτών των επιλογών που ερχόμαστε εδώ πέρα να συζητήσουμε. Είναι πάρα πολλές, λοιπόν, οι «λευκές» περιοχές.

Με βάση τη σύμβαση, για την οποία συζητούμε, με βάση τη σύμβαση που υπέγραψε η «DIGEA» με το ελληνικό δημόσιο, η ισχύουσα ανώτατη οριακή τιμή για τα προγράμματα περιφερειακής εμβέλειας, όπως αυτό που αναφέρετε στην ερώτησή σας, που εκπέμπουν μέσω της πλατφόρμας της «DIGEA», υπολογίζεται με βάση τον πληθυσμιακό παράγοντα. Συνεπώς σε περιοχές με μικρό πληθυσμό οι περιφερειακοί σταθμοί καταβάλλουν χαμηλότερο τίμημα σε σχέση με τους σταθμούς που εκπέμπουν σε μεγαλύτερες πόλεις της περιφέρειας.

Εάν με ρωτήσετε για το εάν αυτή η συμφωνία και τα τιμήματα που επιφέρει είναι επωφελής για τους περιφερειακούς σταθμούς, καταθέτω ενώπιόν σας ερωτηματικό. Θα σας πω δε ότι οποιαδήποτε περιοχή και αν επισκέπτομαι, γίνομαι δέκτης ανάλογων παραπόνων.

Αφού σας επισημάνω πως αρμόδια για τον καθορισμό της ανώτατης οριακής τιμής είναι η Εθνική Επιτροπή Τηλεπικοινωνιών και Ταχυδρομείων, θα ήθελα να σημειώσω πως έχουμε στα χέρια μας μια σύμβαση, την οποία δυστυχώς προς στιγμήν είμαστε αναγκασμένοι να επαναφέρουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιτρέψτε μου για τριάντα δευτερόλεπτα ακόμα, κυρία Πρόεδρε.

Θα ήθελα, επίσης, να ενημερώσω ότι με πρωτοβουλία του Υπουργείου μας έχουν συσταθεί δύο ομάδες εργασίας για την αύξηση της κάλυψης στις παραμεθόριες περιοχές. Η πρώτη ομάδα εξετάζει τεχνικά ζητήματα μέσω της βελτιστοποίησης των παραμέτρων του χάρτη συχνοτήτων ή και την προσθήκη κέντρων εκπομπής. Η δεύτερη εξετάζει ζητήματα, όπως αυτά τα οποία αναφέρετε εσείς στην ερώτησή σας, τα οποία είναι τεχνοοικονομικά, μεταξύ των οποίων και η επίδραση της ανώτατης οριακής τιμής.

Στη δευτερολογία μου θα επανέλθω και με άλλα μέτρα τα οποία λαμβάνουμε για τη στήριξη των περιφερειακών σταθμών, τους οποίους θέλω και απ’ αυτό το Βήμα να καλέσω σε εγρήγορση, σε συνέργειες και σε διαρκή ενημέρωση σε σχέση με τις πρωτοβουλίες του Υπουργείου μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθητές και μαθήτριες και ένας συνοδός εκπαιδευτικός από το 3ο Δημοτικό Σχολείο Νέου Ηρακλείου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Σεβάστακη, έχετε τον λόγο για τρία λεπτά.

**ΔΗΜΗΤΡΙΟΣ ΣΕΒΑΣΤΑΚΗΣ:** Να συμπληρώσω ότι μετά την πτώση του σήματος, μετά το «μαύρο» στη «Σαμιακή Τηλεόραση», έγινε επαναδιαπραγμάτευση και έχει βρεθεί μια μικρή ενδιάμεση και θνησιγενής λύση, η οποία όμως δεν απαντά στο βασικό πρόβλημα ότι υπάρχει μικρή αγορά, άρα μικρή δυνατότητα στήριξης των τοπικών μέσων.

Κύριε Υπουργέ, διατρέχοντας τον εθνικό δρόμο μεταξύ της πρωτεύουσας της Σάμου και της πόλης του Καρλοβασίου ένα μεγάλο μέρος του φάσματος εξαφανίζεται και δεν ακούγονται ελληνικά. Έχω πλήρη γνώση του μουσικού γούστου των…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνίων και Ενημέρωσης):** Γειτόνων.

**ΔΗΜΗΤΡΙΟΣ ΣΕΒΑΣΤΑΚΗΣ:** Ναι, των DJs από την Τουρκία. Αυτό είναι πάρα πολύ σημαντικό. Φαίνεται ηθογραφικό, αλλά είναι πάρα πολύ σημαντικό. Είναι πολύ σημαντικό τα τοπικά μέσα, ειδικά στα σύνορα της χώρας, να έχουν ανεξαρτησία και να έχουν μόνιμη λειτουργία.

Σε αυτό, λοιπόν, θα πρόσθετα και το ερώτημα: Με ποιον τρόπο μπορούμε να διερευνήσουμε δυνατότητες μέσω διαφημιστικών εσόδων, ώστε η πολιτεία μέσω αυτών να μπορέσει να ενισχύσει αυτά τα μέσα;

Επίσης, θα πρότεινα να τεθεί μια διαφορετική στάθμη πάνω στις συνδρομές. Δεν είναι ασφαλής ο λόγος του πληθυσμού προς την επιβάρυνση. Διότι πολύ συχνά έχουμε διαφορετικά οικονομικά μεγέθη. Υπάρχουν, δηλαδή, περιοχές οικονομικά αδύναμες και περιοχές πάρα πολύ εύρωστες, ανεξαρτήτως της πληθυσμιακής τους πυκνότητας.

Επομένως κάποιο άλλο πρωτόκολλο πρέπει να βρεθεί για τους τοπικούς σταθμούς, ειδικά στις παραμεθόριες περιοχές. Τοποθετηθήκατε και νωρίτερα με έμφαση σε αυτό, τονίζοντας ότι στις παραμεθόριες περιοχές είναι πάρα πολύ σημαντικό να έχουμε ελληνικό πρόγραμμα με σαφήνεια και δεοντολογία. Αυτό νομίζω ότι θα είναι σε όφελος της δημοκρατίας και της πολυμέρειας, της πολιτιστικής και γλωσσικής και πολιτικής -στο τέλος- και της εθνικής ακεραιότητας.

Με αυτές τις σκέψεις θα ήθελα να τοποθετηθείτε και πάνω στο ζήτημα της διαφημιστικής ενίσχυσης και στο ζήτημα της στάθμης των συνδρομητικών επιβαρύνσεων για τα τοπικά μέσα.

Θέλω να σας πω ότι υπήρξε υποκατάστατο. Άρχισε να εκπέμπει στο web η «Σαμιακή Τηλεόραση». Δυστυχώς, λόγω του μεγάλου αριθμού των κατοίκων μεγάλης ηλικίας, αυτό τους αποκλείει. Γι’ αυτό, θα ήθελα πάρα πολύ με ευαισθησία, όπως ξέρω ότι δουλεύετε, να δείτε αυτή την παράμετρο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνίων και Ενημέρωσης):** Κύριε Σεβαστάκη, αντιλαμβάνομαι απολύτως την αγωνία τη δική σας και άλλων Βουλευτών και της αντιπολιτευόμενης παράταξης, οι οποίοι έχουν καταθέσει κοινοβουλευτικές ερωτήσεις που αφορούν το ίδιο πεδίο.

Συνεπώς νομίζω ότι εδώ έχουμε ένα ζήτημα, στο οποίο θα πρέπει όλες οι πολιτικές δυνάμεις να συζητήσουμε με ψυχραιμία και να καταλήξουμε στη βέλτιστη για την κοινωνία και το δημόσιο λύση.

Αναφέρατε ένα άλλο παράδειγμα, το οποίο θεωρώ πάρα πολύ ενδιαφέρον και κρίσιμο. Στη Σάμο μπορεί κανείς να ακούει με ευκολία τις επιλογές των DJs των γειτόνων μας και δεν έχει τη δυνατότητα να ακούει το ελληνικό ραδιόφωνο. Αντίστοιχα προβλήματα υπάρχουν και στον Έβρο.

Δύο πράγματα χρειάζονται εδώ πέρα. Χρειάζεται η ανάπτυξη ενός κεραιοσυστήματος, πάλι όχι με βάση κάποιο business plan, κάποιο επιχειρηματικό πλάνο, το οποίο θα κρίνει εάν είναι επικερδές ή όχι να αναπτυχθεί το δίκτυο, και, δεύτερον, συντονισμός με τους γείτονες –και όχι μόνο με την Τουρκία. Αυτό αφορά συνολικά τη χώρα.

Η Ελλάδα βρίσκεται στις εν εξελίξει διαπραγματεύσεις στο πλαίσιο του SEDDIF ακριβώς για τον καθορισμό των χαρτών συχνοτήτων. Η δική μας προτεραιότητα, βέβαια, –και εδώ θέλω να απευθυνθώ σε όλους τους περιφερειακούς σταθμούς– είναι η απόλυτη στήριξή τους.

Θέλω να καλέσω κι εσάς και τους Βουλευτές της Αντιπολίτευσης της περιφέρειας να επικοινωνήσουν με τα μέσα ενημέρωσης της περιφέρειας και να είναι σε εγρήγορση για να τηρηθεί αυτό που από τον νόμο Βενιζέλου προβλέπεται, το λεγόμενο 70% - 30%, η υποχρέωση, δηλαδή, οποιουδήποτε φορέα του δημοσίου έχει διαφημιστικό κονδύλιο να διοχετεύει τουλάχιστον το 30% της δαπάνης του σε μέσα ενημέρωσης της περιφέρειας. Αυτό είναι πάρα, πάρα πολύ χρήσιμο.

Είχα πριν από λίγες μέρες ταξιδέψει στη Θράκη. Εκεί είχα μια συνάντηση με δύο τοπικούς τηλεοπτικούς σταθμούς. Μου έθεσαν τα ίδια προβλήματα: το κόστος της «DIGEA» και τον φόρο τηλεοπτικής διαφήμισης.

«It takes two to tango»! Επειδή μιλάμε πολύ αγγλικά, το ταγκό χρειάζεται δύο. Άρα και η πολιτεία να στηρίζει αλλά και τα μέσα ενημέρωσης της επαρχίας πρέπει να αντιληφθούν ποιες είναι οι νέες πραγματικότητες. Δηλαδή, για την παραγωγή αξιόλογου προγράμματος χρειάζονται οι συνεργασίες. Για τη διασφάλιση των συμφερόντων τους σε σχέση με την κρατική διαφήμιση, επίσης τους καλώ να συντονιστούν και να χτυπούν από κοινού τις πόρτες των κρατικών φορέων, οι οποίες έχουν δαπάνη.

Τους καλώ, επίσης, να επενδύσουν στην ανάπτυξη και στη διάδοση του περιεχομένου τους μέσω των νέων τεχνολογιών. Νομίζω ότι δεν υπάρχει πλέον προοπτική να μείνουμε στα τετριμμένα.

Η πολιτεία δεν κάθεται, όμως, ουδέτερα για να πει στα μέσα ενημέρωσης της επαρχίας: Ξέρετε κάτι; Σας ξεπέρασαν οι τεχνολογικές εξελίξεις. Προσαρμοστείτε ή πάρτε την άγουσα για να κλείσετε».

Στηρίζουμε και με τη ρύθμιση του 70% - 30%, για την οποία -ειρήσθω εν παρόδω- στο πολυνομοσχέδιο, το οποίο θα το φέρουμε τις επόμενες ημέρες, θα προβλέπονται και κυρώσεις για τους φορείς του δημοσίου, οι οποίοι δεν τηρούν αυτή την υποχρέωση.

Κάνω έκκληση για άλλη μία φορά και στους Βουλευτές της επαρχίας διαπαραταξιακά και στα μέσα ενημέρωσης της επαρχίας να είναι σε εγρήγορση, ούτως ώστε να μπορούν αυτό το δικαίωμα να το διασφαλίζουν.

Έχουμε, βεβαίως, θεσπίσει και είναι εν λειτουργία και το Μητρώο Επιχειρήσεων Ηλεκτρονικών Μέσων Ενημέρωσης. Το Μητρώο Επιχειρήσεων Ηλεκτρονικών Μέσων Ενημέρωσης για πρώτη φορά στην Ελλάδα ρυθμίζει τον τομέα του διαδικτύου. Ήδη τετρακόσιες ιστοσελίδες έχουν πιστοποιηθεί σε σχέση και με το πού βρίσκονται, ποια είναι η ιδιοκτησία τους, ποια είναι τα ΑΦΜ τους, πόσοι είναι οι εργαζόμενοί τους και διαμορφώνεται ένα πεδίο διαφάνειας.

Πρέπει να σας πω, κύριε Σεβαστάκη, ότι οι μισοί από τους εγγεγραμμένους και πιστοποιημένους ιστοτόπους είναι στην επαρχία. Ανοίγει, λοιπόν, εδώ μία τεράστια δυνατότητα, η οποία χρειάζεται εγρήγορση και νέα σκέψη και νέα κινητοποίηση και από τους σταθμούς της επαρχίας.

Για τις ανώτατες οριακές τιμές νομίζω και εγώ ότι θα πρέπει να επανεξεταστούν και στην κατεύθυνση της προτεραιοποίησης της βιωσιμότητας των τηλεοπτικών σταθμών της επαρχίας. Γιατί οι τηλεοπτικοί σταθμοί και τα μέσα ενημέρωσης της επαρχίας πρέπει να διεκδικήσουν και για τον εαυτό τους έναν κρίσιμο ρόλο, όχι μόνο στην ενσωμάτωση μίας απομακρυσμένης περιοχής στον εθνικό κορμό αλλά κι έναν ξεχωριστό ρόλο στην ανίχνευση δυνατοτήτων ανάπτυξης των περιοχών. Πρέπει να παίξουν έναν κρίσιμο ρόλο στον εμπλουτισμό του διαλόγου για τις δυνατότητες της καθεμίας περιοχής.

Εμείς εδώ είμαστε για να κάνουμε τα μέγιστα, ούτως ώστε να υπάρξουν οι πόροι, αλλά χρειάζονται κι από την άλλη μεριά ιδέες, κινητοποίηση, ενσωμάτωση των νέων τεχνολογιών και, βεβαίως, διαπαραταξιακή συνεννόηση, για να συνεννοηθούμε κάποια στιγμή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα περνάμε στον κύκλο αναφορών κι ερωτήσεων.

Θα συζητηθεί η τρίτη με αριθμό 2795/23-1-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύηςμε θέμα: «Υπεξαίρεση στην οικονομική διαχείριση του Θεραπευτηρίου Χρόνιων Παθήσεων Δράμας».

Στην ερώτηση θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.

Κύριε Κυριαζίδη, έχετε τον λόγο για δύο λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Καλημέρα σας, κυρία Πρόεδρε.

Κατ’ αρχάς, κυρία Πρόεδρε, να μου επιτρέψετε να εκφράσω τον αποτροπιασμό μου για τη χθεσινή τρομοκρατική ενέργεια. Θέλω να πιστεύω ότι δεν θα είναι μια αρχή τέτοιων ενεργειών, που θα ήθελα να είναι καταδικαστέα απ’ όλους μας και έτσι είναι.

Κατά δεύτερον, έρχομαι στο προκείμενο, κυρία Υπουργέ. Οφείλω να αναγνωρίσω την ευσυνειδησία αλλά και τη λεπτότητα, με την οποία αντιμετωπίσατε τη σχετική ερώτηση, καθότι είναι δεύτερη φορά που έρχεται προς συζήτηση. Όμως, είχατε τη λεπτότητα να έλθετε για μια ακόμη φορά να πείτε κάτι επείγον και ότι αυτό θα πρέπει να επαναληφθεί. Εννοώ τη συζήτηση. Αυτό σας τιμά. Οφείλω να το αναγνωρίσω.

Από την άλλη πλευρά, όμως, οφείλω να επισημάνω ότι υπάρχει και μια τρίτη επίκαιρη ερώτηση σήμερα από πλευράς μου, που αφορά τον Υπουργό Υποδομών, τον κ. Σπίρτζη, ο οποίος για τρίτη φορά δεν έρχεται να απαντήσει σε ένα σημαντικό ζήτημα που αφορά τον τόπο μου, τον νομό μου. Πρόκειται για τη σύνδεση της Δράμας με την Εγνατία οδό. Είναι ο μόνος νομός στη βόρειο Ελλάδα, που παραμένει απομονωμένος με ευθύνη της σημερινής Κυβέρνησης, διότι, ενώ είχε διασφαλιστεί το ποσό για τις μελέτες, δυστυχώς αναβάλλεται από χρόνο σε χρόνο, από εξάμηνο σε εξάμηνο.

Κυρία Υπουργέ, οφείλω να το τονίσω αυτό, διότι πράγματι είναι ένα τεράστιο ζήτημα που αφορά τον τόπο μου. Σας το λέω δε επειδή αυτό επαναλαμβάνεται δύο χρόνια τώρα. Η έλλειψη κυβερνητικού στελέχους στη Δράμα πλέον θα απαντάται αναλόγως. Η απαξίωση αυτή δεν μπορεί να συνεχιστεί.

Έρχομαι τώρα στο ζήτημα, για το οποίο βρισκόμαστε σήμερα εδώ και έχει να κάνει με την υπεξαίρεση από το θεραπευτήριο χρονίων παθήσεων του ποσού των 180.000 ευρώ. Τρία χρόνια πέρασαν. Η διαδικασία βρίσκεται ακόμη σε μία έκβαση και, μάλιστα, είναι δύο οι περιπτώσεις.

Και έρχομαι στο τρίτο ερώτημα που σας θέτω με την ερώτησή μου, διότι απάντηση σε ό,τι αφορά το ποινικό μέρος έχω πάρει από τον κ. Κοντονή, ότι μεταφέρθηκε για τρίτη φορά η αναβολή της υπόθεσης στο Τριμελές Εφετείο της Θράκης για το 2018. Αντιλαμβάνεστε ότι δεν υπάρχει δικαίωση έτσι, δεν υπάρχει απονομή της δικαιοσύνης και είναι ένα τεράστιο πρόβλημα. Συνάμα, οι πειθαρχικές διαδικασίες μόλις ξεκίνησαν, πριν από ένα τετράμηνο, γιατί πριν από τέσσερις μήνες περίπου υπέβαλα την ερώτηση μου και σήμερα δόθηκε η ευκαιρία να συζητηθεί.

Όσον αφορά στη δεύτερη περίπτωση –αν είναι δυνατόν!- ο συγκεκριμένος υπάλληλος όχι μόνο επανήλθε σε ενεργό δράση, ταυτοχρόνως του δόθηκε αρχικά και η διαχείριση -αν θέλετε- όλου του φορέα, εννοώ του Κέντρου Κοινωνικής Πρόνοιας Ανατολικής Μακεδονίας και Θράκης. Πρόσφατα πληροφορήθηκα ότι απεσύρθη τουλάχιστον από τη διαχείριση. Αυτός, δηλαδή, ο οποίος υπεξαίρεσε βρέθηκε να έχει τη διαχείριση ολόκληρου του κέντρου.

Αυτά είναι παράδοξα και παράξενα. Δεν γνωρίζουμε την τύχη, δηλαδή τι έχει στη συνέχεια υπάρξει και από ποινικής διαδικασίας αλλά και από πειθαρχικής πλευράς. Περιμένουμε μία απάντησή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο για τρία λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κυριαζίδη, πράγματι, ήλθα να απαντήσω παρά το γεγονός ότι, όπως ξέρετε καλά, το Πειθαρχικό Συμβούλιο του Υπουργείου Εργασίας είναι ανεξάρτητη αρχή. Τι εννοώ με αυτό;

Όπως γνωρίζετε καλά, εκλέγεται κάθε δύο χρόνια. Πρόεδρός του είναι πάντα εφέτης και ο αναπληρωτής του είναι εφέτης. Καθορίζεται από άλλη αρχή.

Δεύτερον, δεύτερο μέλος είναι δικαστικός πληρεξούσιος. Τρίτο μέλος είναι προϊστάμενος στη Διεύθυνση Υγείας, όχι της Πρόνοιας ούτε του Υπουργείου Εργασίας. Τέταρτο μέλος είναι αιρετός, αιρετός υπάλληλος, προϊστάμενος τμήματος κ.λπ. επιθεωρητών του Σώματος Επιθεώρησης Εργασίας μετά του αναπληρωτή του και τέταρτο μέλος είναι υπάλληλος του Κέντρου Κοινωνικής Πρόνοιας Περιφέρειας Κεντρικής Μακεδονίας, πάλι αιρετός.

Επομένως πάσα παρέμβαση της πολιτικής ηγεσίας σε αυτές τις διαδικασίες είναι επιλήψιμη.

Όμως, ήρθα για να απαντήσω γιατί πρέπει και η Βουλή αλλά και ο ελληνικός λαός να γνωρίζει τι ακριβώς συμβαίνει. Πρέπει να απαριθμήσω εδώ τις ημερομηνίες, για να αποδοθούν τα του Καίσαρος τω Καίσαρι και βεβαίως να ξέρετε ότι, τόσο το παλιό Διοικητικό Συμβούλιο του Κέντρου Κοινωνικής Προστασίας Ανατολικής Μακεδονίας Θράκης το 2014 όσο και το νέο, αμέσως μόλις συμβαίνει κάτι, παραπέμπουν σε πειθαρχικό τις περιπτώσεις, οι οποίες πράγματι, τόσο για την απόφαση του πειθαρχικού συμβουλίου όσο και για την εκδίκαση της αντίστοιχης περίπτωσης ή στα δικαστήρια, παίρνουν πάρα πολύ καιρό.

Και δεν μπορώ παρά να κάνω έκκληση από τη θέση αυτή –γι’ αυτό βρίσκομαι εδώ σήμερα- διότι πράγματι οι Έλληνες πολίτες δεν μπορούν να περιμένουν δύο και τρία χρόνια από το πειθαρχικό συμβούλιο να αποφασίσει και αντίστοιχα δύο και τρία χρόνια από τα δικαστήρια να αποφασίσουν.

Όπως σας είπα, ήρθα για να δώσω τα αναλυτικά δεδομένα οργάνων που δεν αφορούν την πολιτική ηγεσία του Υπουργείου. Πρώτον, όπως γνωρίζετε καλά, το Διοικητικό Συμβούλιο του Κέντρου Κοινωνικής Προστασίας Ανατολικής Μακεδονίας Θράκης τον Σεπτέμβριο του 2014 αποφάσισε να ασκήσει πειθαρχική δίωξη εις βάρος υπαλλήλου. Η μία περίπτωση αφορά γυναίκα, η δεύτερη αφορά άντρα και υπάρχει και μία τρίτη περίπτωση, που το διοικητικό συμβούλιο έχει παραπέμψει εδώ και έναν χρόνο στο πειθαρχικό συμβούλιο και ακόμη δεν έχει εκδικαστεί, δηλαδή δεν υπάρχει απόφαση.

Η υπάλληλος τίθεται σε αυτοδίκαιη αργία μέσα σε έναν μήνα. Έναν χρόνο μετά, δηλαδή στις 15 Οκτωβρίου 2015, το πειθαρχικό συμβούλιο με απόφασή του καλεί σε απολογία την υπό έλεγχο υπάλληλο και μετά από έξι μήνες την ξανακαλεί σε απολογία και αποφασίζει, πράγματι, τον Μάρτιο του 2016 την οριστική της παύση. Σας περιγράφω αναλυτικά τι συνέβη με την υπάλληλο. Η συγκεκριμένη υπάλληλος έχει ομολογήσει την πράξη της, πριν από όλα αυτά που σας περιγράφω, τα οποία διαμείβονται σε διάστημα δύο ετών.

Σε σχέση με τη μηνυτήρια αναφορά στην Εισαγγελία Πρωτοδικών Δράμας, ξέρετε πάλι πως πηγαίνει από τις 10-2-2015 αγωγή στο Μονομελές Πρωτοδικείο Δράμας, κατόπιν υπάρχει αίτηση συντηρητικής κατάσχεσης τον ίδιο μήνα, απόφαση του Μονομελούς Πρωτοδικείου Δράμας για συντηρητική κατάσχεση κινητής και ακίνητης περιουσίας μέχρι του ποσού των 300.000 ευρώ το 2015, βούλευμα του Συμβουλίου Εφετών Θράκης να παραπεμφθεί στο Τριμελές Εφετείο Κακουργημάτων Θράκης ο υπάλληλος. Μιλάω τώρα για τον δεύτερο υπάλληλο. Εκκρεμεί η εκδίκαση της υπόθεσής του, ορίζεται δικάσιμος τον Μάρτιο του 2016, αναβάλλεται εκ νέου για τον Απρίλιο του 2017 και εκ νέου για 11-1-2018.

Αυτή είναι η διαδικασία, κυρία Πρόεδρε. Είστε νομικός και τη γνωρίζετε. Στις 5-2-2015 ζητήθηκε από την Εισαγγελία του Αρείου Πάγου η διαμεσολάβησή της, για να επισπεύσει την εκδίκαση των υποθέσεων για τις οποίες μιλάμε.

Από εκεί και ύστερα έχουν συζητηθεί στο πειθαρχικό συμβούλιο και εκκρεμούν τρεις περιπτώσεις για κακοποίηση παιδιών.

Περαιτέρω δεν έχει συζητηθεί ακόμη ετέρα περίπτωση από το Κέντρο Κοινωνικής Προστασίας Ανατολικής Μακεδονίας-Θράκης, που ήδη -εδώ και οκτώ μήνες- έχει παραπεμφθεί από το διοικητικό συμβούλιο που υπάρχει τώρα στο πειθαρχικό συμβούλιο. Δεν αναφέρω ονόματα. Εκκρεμεί. Αυτή είναι η κατάσταση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, πριν δώσω τον λόγο στον κ. Κυριαζίδη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Ιλίου και από το Δημοτικό Σχολείο Κεραμειών Λέσβου.

Σας καλωσορίζουμε στη Βουλή, παιδιά.

(Χειροκροτήματα απ’ όλες τις πτέρυγες της Βουλής)

Σήμερα έχουμε εδώ κοινοβουλευτικό έλεγχο. Οι Βουλευτές ρωτούν τους Υπουργούς για διάφορα θέματα που εκκρεμούν και ζητούν τη γνώμη τους μέσα από τον έλεγχο που ασκούν.

Κύριε Κυριαζίδη, νομίζω ότι η απάντηση της κ. Φωτίου, η οποία κράτησε και αρκετή ώρα, ήταν πλήρης.

Ορίστε έχετε τον λόγο και εσείς, κύριε συνάδελφε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κυρία Πρόεδρε.

Κυρία Υπουργέ, δεν ζήτησα παρέμβαση, πράγματι, σε διοικητικά όργανα, στα οποία μάλλον είναι ζητούμενο η ανεξαρτησία τους. Μακάρι να συνέβαινε αυτό. Δεν συμβαίνει, όμως, στην πράξη δυστυχώς.

Εν πάση περιπτώσει δέχομαι όλα αυτά που προαναφέρατε. Πλην, όμως, θα πρέπει να σημειώσουμε εδώ ότι η επαναφορά του δεύτερου, έγινε ύστερα –αν θέλετε- από τον νόμο που φέρατε εσείς και ψηφίσατε το 2015. Ναι έτσι είναι, κυρία Υπουργέ, και ενώ παραπέμπεται για κακούργημα, φανταστείτε ότι συνεχίζει και είναι σε ενεργό υπηρεσία. Αυτό έχει να κάνει, πράγματι, με αυτή την «ασυλία» -σε εισαγωγικά- που δώσατε σε αδικήματα και σε δημόσιους λειτουργούς –θα έλεγα- που δυστυχώς κατά την άσκηση του καθήκοντός τους κάθε άλλο παρά αυτό άσκησαν. Δεν έχω τίποτα άλλο να προσθέσω στην εξέλιξη των πραγμάτων.

Απλώς θα ήθελα να σημειώσω ότι αναγκάστηκα να καταφύγω στον Ελεγκτή Δημόσιας Διοίκησης, προκειμένου να υπάρξει ο σχετικός έλεγχος. Αυτό σας το λέω ευθέως. Είναι πράγματι έτσι. Η όποια ενέργεια από διοικητικής πλευράς, αν θέλετε, έγινε ύστερα από παρέμβαση του Ελεγκτή Δημόσιας Διοίκησης. Υπήρξε, δηλαδή, μια προσπάθεια, θα έλεγα, συγκάλυψης και δεν ξέρω σε ποιον βαθμό. Βλέπετε και τον χρόνο καθυστέρησης, το διαπιστώνετε και εσείς: Τρία χρόνια για να φθάσουμε όχι σε ένα αποτέλεσμα αλλά σε μια ανάδειξη αυτών των ζητημάτων. Μακάρι να μην υπάρχουν! Μακάρι, εν πάση περιπτώσει, να υπάρχει γρηγορότερη απονομή της δικαιοσύνης αλλά, όπως βλέπετε, κωλυσιεργούμε τόσο πολύ, με αποτέλεσμα να γεννώνται τόσα προβλήματα.

Περιμένουμε τη δέσμευσή σας για την αυτονόμηση αυτών των ιδρυμάτων, διότι είχατε δεσμευθεί σε ό,τι αφορά την ανεξαρτησία τη δυνατότητα λειτουργίας τους. Αυτή η σύμπτυξη δεν έφερε καλά αποτελέσματα και ιδού και στην πράξη τι ακριβώς συνέβη με αυτό το αδιαφανές, σε ό,τι αφορά τη λειτουργία.

Περιμένουμε την υλοποίηση της απόφασής σας για τα ιδρύματα της Δράμας, τα οποία θα έλεγα ότι καλύπτουν το σύνολο της περιφέρειας. Σε σχέση με τον αριθμό των ιδρυμάτων που βρίσκονται στην περιφέρεια, ο αριθμός των ιδρυμάτων στη Δράμα είναι αναλόγως πιο αυξημένος. Όλως παραδόξως η έδρα μεταφέρθηκε αλλού, με αποτέλεσμα να δημιουργούνται και προβλήματα αυτού του είδους που αναφέραμε προηγουμένως. Περιμένουμε και αυτή την υλοποίησή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε να προσθέσετε κάτι άλλο;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι γιατί ετέθη ένα νέο θέμα, κυρία Πρόεδρε, και θέλω να απαντήσω.

Κατ’ αρχάς μία παρατήρηση, κύριε Κυριαζίδη. Όπως ξέρετε, ο νόμος που επανέφερε τους απολυμένους υπαλλήλους του δημοσίου, τους οποίους είχε απολύσει ο κ. Μητσοτάκης, δεν αφορούσε κακουργηματικές περιπτώσεις, με καμμιά κυβέρνηση. Άρα αν νομίζετε ότι κανείς επανέφερε τους ανθρώπους αυτούς πουθενά, είναι λάθος. Το πρώτο είναι αυτό.

Δεύτερον, προφανώς, κύριε Κυριαζίδη, είχαμε πει ότι εμείς το δίπολο –και βλέπετε πόσες ενέργειες κάνουμε, πολλές από τις οποίες ψηφίζετε κιόλας και άρα τις εγκρίνετε- ιδρυματικό, προνοιακό κράτος πρέπει να σπάσει. Στο προνοιακό κομμάτι βλέπετε τι κάνουμε.

Όσον αφορά στο ιδρυματικό κομμάτι, κυρία Πρόεδρε, η συγχώνευση των ιδρυμάτων αυτών, των εξήντα τριών στον αριθμό νομικών προσώπων δημοσίου δικαίου, τα οποία η προηγούμενη κυβέρνηση συνέπτυξε ανά περιφέρεια, πράγματι, και λόγω μνημονιακών δεσμεύσεων, έγινε για άλλους λόγους μείωσης των εξόδων. Δεν επετεύχθη αυτή η μείωση. Είναι προφανές.

Εκείνο, όμως, που σήμερα εμείς μελετούμε, κύριε Κυριαζίδη -και νομίζω ότι το ξέρετε, γιατί νομίζω ψήφισε, αν θυμάμαι καλά, η Νέα Δημοκρατία- είναι η νέα ηλεκτρονική καταγραφή όλων των ιδρυμάτων της χώρας είτε αυτά λέγονται νομικά πρόσωπα δημοσίου δικαίου είτε ιδιωτικού δικαίου εντός τριών μηνών.

Βγαίνει τώρα η σχετική ΚΥΑ, η οποία τους δεσμεύει ότι εντός τριών μηνών πρέπει αναλυτικά να εκθέσουν τον αριθμό, όχι τα προσωπικά στοιχεία, των ωφελούμενων, τον αριθμό των ανθρώπων οι οποίοι δουλεύουν εθελοντικά ή όχι, τις απαιτούμενες ειδικότητες, τα κρεβάτια, τα έσοδα, τα ακίνητα κ.λπ., επί ποινή διαγραφής ή άρσης της λειτουργίας τους και το έχετε ψηφίσει αυτό. Αυτό δίνει για πρώτη φορά το δικαίωμα στο κράτος, να δει το τοπίο της πρόνοιας.

Γιατί, κύριε Κυριαζίδη, το τοπίο της πρόνοιας δεν είναι τα εξήντα τρία ιδρύματα. Είναι και δίπλα η Καβάλα, η οποία αυτές τις μέρες πάει να κλείσει, που είναι ένα νομικό πρόσωπο ιδιωτικού δικαίου. Είναι φιλανθρωπικό σωματείο. Αυτά είναι χίλια τετρακόσια.

Διότι μέσα και από αυτά ασκείτο ατύπως ή τυπικά –γιατί άλλα είναι πιστοποιημένα και άλλα όχι- η προνοιακή πολιτική του κράτους. Αυτό ήταν το κράτος. Σε αυτό πρέπει να βάλουμε κανόνες και να δούμε τις συμπτύξεις ή όχι και τις συνεργασίες ή όχι. Δεν είναι τα εξήντα τρία μόνα τους. Είναι στον κάθε νομό και στις Σέρρες και τη Δράμα και παντού. Είναι και πόσα ιδιωτικού δικαίου και με ποιους όρους λειτουργούν τα φιλανθρωπικά σωματεία, ώστε να υπάρξουν συνέργειες. Χωρίς αυτό το νέο τοπίο και τις νέες νομοθετήσεις που θα φέρουμε, δεν μπορούμε να μιλάμε για αναδιάταξη του προνοιακού χάρτη.

Σας ευχαριστώ και πάλι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα συζητηθεί η όγδοη με αριθμό 741/21-4-2017 επίκαιρη ερώτηση δεύτερου κύκλου (Β΄) του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος τον Υπουργό Μεταναστευτικής Πολιτικής,σχετικά με την έλλειψη ενημέρωσης για τη στέγαση προσφύγων στο Κιλκίς. Θα απαντήσει ο Υπουργός κ. Ιωάννης Μουζάλας.

Κύριε Γεωργαντά, έχετε τον λόγο για δύο λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κυρία Πρόεδρε.

Κύριε Υπουργέ, όπως είδατε, το θέμα είναι συγκεκριμένο. Αφορά στην έλλειψη ενημέρωσης για τα ζητήματα της στέγασης προσφύγων σε μισθωμένα διαμερίσματα στο Κιλκίς.

Στο προηγούμενο διάστημα το Κιλκίς απασχόλησε ευρέως τη δημοσιότητα στη χώρα και το Υπουργείο σας, σε σχέση με τον πολύ μεγάλο αριθμό των προσφύγων οι οποίοι έμειναν σε οργανωμένες δομές. Υπήρξε τότε μια καλή συνεργασία, η οποία οδήγησε και στην αποσυμφόρηση της Περιφερειακής Ενότητας Κιλκίς, από ένα βάρος το οποίο, πραγματικά, δεν μπορούσε να το αντέξει για μεγάλο διάστημα. Εκεί νομίζω ότι είδατε κι εσείς την αλληλεγγύη που έδειξε ο ντόπιος πληθυσμός.

Τώρα έχουμε περάσει σε μία άλλη φάση. Εσείς, προφανώς, την αξιολογείτε ως πιο θετική ότι είναι σε μια θετικότερη κατεύθυνση –και νομίζω ότι και οι περισσότεροι μπορούμε έτσι να την αξιολογήσουμε- δηλαδή σε μίσθωση διαμερισμάτων, έτσι ώστε και οι συνθήκες για τους πρόσφυγες να είναι καλές αλλά συγχρόνως να υπάρχει και κάποιο όφελος για τις τοπικές κοινωνίες.

Όμως το ερώτημα το οποίο τίθεται και το οποίο νομίζω ότι χρήζει άμεσης επίσημης απάντησης από εσάς, είναι το εξής: Όσον αφορά τους φορείς υλοποιήσεως των συγκεκριμένων προγραμμάτων, που γίνονται σε συνεργασία με την Ύπατη Αρμοστεία του ΟΗΕ, τουλάχιστον στο Κιλκίς είναι μία μη κυβερνητική οργάνωση. Δεν απαξιώνουμε τον ρόλο και το έργο των μη κυβερνητικών οργανώσεων στη χώρα –φαντάζομαι ότι η κάθε μία αξιολογείται από κάποιους, εγώ δεν είμαι σε θέση να το κάνω- αλλά εγώ δεν μπορώ να έχω από μία τέτοια μη κυβερνητική οργάνωση, την οποιαδήποτε θεσμική ενημέρωση για μεγάλα ζητήματα τα οποία ανακύπτουν.

Θα πω τα δύο σημαντικότερα στην πρωτολογία μου. Το ένα είναι οι λεπτομέρειες του προγράμματος και ο αριθμός των ωφελούμενων. Καταλαβαίνετε πολύ καλά ότι όπως υπήρχε η αρχή της ισοκατανομής, που προσπάθησε να επιτευχθεί μέχρι ενός σημείου στην πρώτη φάση, κάτι τέτοιο είναι αναγκαίο να συμβεί και τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κυρία Πρόεδρε.

Δηλαδή θα πρέπει να είναι ξεκάθαρο πόσους αφορά το πρόγραμμα, ποιος αποφασίζει για το πόσους αφορά το πρόγραμμα ανάλογα με τον πληθυσμό της κάθε περιοχής και ποιος εποπτεύει στις λεπτομέρειές του την υλοποίηση ενός τέτοιου προγράμματος.

Αυτό είναι το βασικό ερώτημα και θέλουμε μία επίσημη απάντηση από εσάς ως Υπουργείο, γιατί θέλουμε, πραγματικά, να ξέρουμε. Θέλουν να ξέρουν οι Κιλκισιώτες, γιατί η έλλειψη ενημέρωσης δημιουργεί επιφυλάξεις και αντιδράσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός έχει τον λόγο για τρία λεπτά.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Γεωργαντά, κατ’ αρχάς θέλω να θυμίσω στη Βουλή ότι όντως ο λαός στην κεντρική Μακεδονία, ο λαός του Κιλκίς, έδειξε μια απαράμιλλη συμπεριφορά αλληλεγγύης στη μεγάλη προσφυγική και μεταναστευτική κρίση. Θέλω, επίσης, να πω στη Βουλή –μου έχει δοθεί ξανά η ευκαιρία- ότι εσείς ο ίδιος ήσασταν ένας από τους παράγοντες, ο οποίος έπαιξε έναν πάρα πολύ θετικό ρόλο στο να μπορέσει αυτή η κρίση να διευθετηθεί όσο πιο ομαλά γίνεται για τους μετανάστες και πρόσφυγες.

Ειλικρινά πιστεύω ότι η ερώτησή σας οφείλεται σε κακή ενημέρωση. Ξεκινήσαμε ήδη από τον Δεκέμβριο του 2015, μεσούσης της μεγάλης κρίσης, όταν έρχονταν δεκαπέντε, δεκαεπτά χιλιάδες κάθε βράδυ στον Πειραιά και μετά όδευαν προς το Κιλκίς, προς την Παιονία, στην Ειδομένη. Υπέγραψα μαζί με την Ευρωπαϊκή Ένωση και την Ύπατη Αρμοστεία του ΟΗΕ το πρώτο πρόγραμμα διαμερισμάτων για είκοσι χιλιάδες θέσεις, γιατί από την αρχή η πολιτική μας βούληση ήταν αυτή. Είναι κάτι το οποίο παγκόσμια έχει αποδειχθεί ότι είναι ασφαλές ότι είναι σωστό και βοηθά στην ενσωμάτωση. Βοηθά στην ασφάλεια και την αξιοπρέπεια και του λαού που φιλοξενεί τους μετανάστες και πρόσφυγες αλλά και τους ίδιους τους μετανάστες και τους πρόσφυγες.

Σ’ αυτό τα πλαίσιο το πρόγραμμα για είκοσι χιλιάδες θέσεις –διότι «έτρεχε» αυτή η μεγαλύτερη κρίση που έχει περάσει η Ευρώπη ποτέ- μπόρεσε να ολοκληρωθεί στις αρχές του 2017 από το 2015. Ο Δήμαρχος Κιλκίς και ο Δήμαρχος Παιονίας ήταν απόλυτα ενημερωμένοι. Εχθές είχαμε μια συνάντηση, όπου ο Δήμαρχος Κιλκίς εξήρε τη δράση αυτών των οργανώσεων, των «OMNES» και της «ΗΛΙΑΧΤΙΔΑΣ», οι οποίες είναι «partners» της Ύπατης Αρμοστείας και έχουν μια εξαιρετική συνεργασία. Ενημερώνουν συνέχεια τον δήμο. Μάλιστα πήραμε και στοιχεία, τα οποία θα μας φανούν χρήσιμα στο καινούργιο πρόγραμμα. Ο αριθμός των ωφελουμένων κάθε εβδομάδα δίνεται και στην Αστυνομία, ώστε να ξέρουμε πού μένει ο καθένας και όλα αυτά τα πράγματα. Δεν υπήρξε, δηλαδή, κάποιο παράπονο έλλειψης ενημέρωσης.

Θα μπορούσα να σας πω πολλά. Πήραμε τώρα ένα καινούργιο πρόγραμμα για άλλες δέκα χιλιάδες θέσεις που ξεκινά τώρα και βάλαμε και τους δήμους. Αυτό είναι η μεγάλη ποιοτική αλλαγή, δηλαδή το ότι βάλαμε τους δήμους.

Η Ύπατη Αρμοστεία, η οποία έχει μια μεγάλη εμπειρία, θα είναι αυτός που θα βοηθήσει τεχνικά στην υλοποίηση, αλλά το πρόγραμμα δίνεται στους δήμους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κυρία Πρόεδρε, αν θέλετε, θα χρειαστώ λίγο την ανοχή σας, γιατί είναι κάποια σημαντικά στοιχεία που πρέπει να δοθούν.

Γι’ αυτόν τον λόγο έχουμε ξεκινήσει έναν μαραθώνιο ενημέρωσης. Έχουμε πάει Λιβαδειά, Κρήτη, Θεσσαλία, Αττική, χθες στην κεντρική Μακεδονία, κατεβαίνουμε Πελοπόννησο, ενημερώνουμε τους πάντες.

Θέλω να καταλάβετε το εξής: Δεν υπάρχει αριθμός ωφελούμενων. Αυτό θα μπορούσε να υπάρξει, αν κάποιος προχωρούσε σε επίταξη διαμερισμάτων. Το πρόγραμμα είναι ένα πρόγραμμα -βάζω σε εισαγωγικά τη λέξη- «ελεύθερης αγοράς». Απευθυνόμαστε στους δήμους. Οι δήμοι φτιάχνουν αυτούς τους βραχίονες που μπορούν να λειτουργήσουν και απευθύνονται στους δημότες. Όποιος θέλει το νοικιάζει. Όποιος δεν θέλει δεν το νοικιάζει. Επομένως δεν μπορεί να υπάρξει μέγιστος αριθμός, ελάσσων αριθμός, οτιδήποτε άλλο.

Μέχρι στιγμής το πρόγραμμα πάει καλά. Είναι δέκα χιλιάδες θέσεις σε όλη την Ελλάδα. Απευθυνόμαστε παντού. Έχουμε παραπάνω προσφορά διαμερισμάτων, μέχρι στιγμής, από αυτά που χρειαζόμαστε. Θέλω και πάλι να συγχαρώ τους δήμους, διότι με πολύ μεγάλη ευελιξία και με πολύ μεγάλη φροντίδα παίρνουν αυτό το πρόγραμμα επάνω τους.

Θέλω τελειώνοντας να σας πω ότι χάρη σε αυτά τα προγράμματα και χάρη στη Συμφωνία Ευρώπης-Τουρκίας και τον απίστευτο περιορισμό των ροών -και σας το αναφέρω αυτό, γιατί ξέρω πόσο νοιαστήκατε και πόσο πονέσατε σαν άνθρωπος, ανεξάρτητα από τα κόμματα και όλα αυτά τα πράγματα- μπορέσαμε σε λιγότερο από δέκα μήνες μετά την εκκένωση της Ειδομένης που δημιουργήθηκε αυτή η κατάσταση -τη θυμόμαστε όλοι- και έχουμε κλείσει στη Ραιδεστό το κτήμα Κορδογιάννη, στο Καλοχώρι το SK Market, στο Βαγιοχώρι το Βαγιοχώρι, στη Σίνδο το Frakaport και το Καραμανλή, στο Ωραιόκαστρο το Φέσσα, στο Κιλκίς το Χέρσο, που η συμβολή σας ήταν τεράστια, στη Λάρισα το Κυψελοχώρι, στην Πιερία την Πέτρα Ολύμπου, στα Γιάννενα το Τσεπέλοβο. Στην κεντρική Μακεδονία, στο τέλος, θα μείνουν σαν επίσημα camps, εάν το πρόγραμμα των διαμερισμάτων προχωρήσει, μονάχα τα Διαβατά και τα Λαγκαδίκια. Ετοιμαζόμαστε. Από το πρόγραμμα των διαμερισμάτων θα εξαρτηθεί, αν θα μπορέσουμε να κλείσουμε και το Δερβένι, το Δίον, το Καβαλάρι, τη Σόφτεξ.

Θα συμφωνήσετε, λοιπόν, μαζί μου ότι πρόκειται για ένα πρόγραμμα, το οποίο αλλάζει το τοπίο στη χώρα μας και που θα πρέπει να το υποστηρίξουμε, όπως υποστηρίζεται από παντού. Για το πρόγραμμα θέλω να πω κάτι, για να πω στους Έλληνες: «δώστε τα διαμερίσματά σας τα οποία είναι ελεύθερα και για τα οποία ψάχνετε για ενοικιαστή».

Έχουμε εμπειρία δύο χρόνων. Είναι ό,τι πιο ασφαλές υπάρχει. Δεν έχουμε καμμιά φασαρία μέσα στα διαμερίσματα, παρά μονάχα το ότι κάποιος τσακώθηκε με τη γυναίκα του ή τα παιδιά του. Δεν έχουμε δρόμους να κλείνουμε, δεν έχουμε διαμαρτυρίες ούτε από τους Έλληνες ούτε από αυτούς τους οποίους φιλοξενούμε. Είμαι βέβαιος ότι θα έχουμε τη συμπαράστασή σας σε αυτό. Εάν υπήρξαν κενά ενημέρωσης -προφανώς θα υπήρξαν, δεν το αρνούμαι, αλλά στη συγκεκριμένη περίπτωση υπήρχε ενημέρωση- θα σας δώσω μετά και τα στοιχεία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Γεωργαντάς έχει τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Υπουργέ, για να έρθει το θέμα στη Βουλή, προφανώς και υπήρξε έλλειμα ενημέρωσης. Η ευθύνη μπορεί να είναι πολλών.

Θέλω να πω το εξής: Παρακολουθώντας την υλοποίηση του προγράμματος, είδα ότι ανά περιοχές έγινε με διαφορετικό τρόπο. Στην Αθήνα ανέλαβε μια εταιρεία του δήμου, η Εταιρεία Ανάπτυξης και Τουριστικής Προβολής. Αυτή μίσθωνε τα διαμερίσματα, αυτή δημιούργησε υπεύθυνο ελεγκτή, αυτή δημιούργησε κανονισμό διαμερίσματος, αυτή παρακολουθούσε τις μισθώσεις, αυτή έκανε τις προσλήψεις του προσωπικού. Ήταν μια επιλογή που έγινε στην Αθήνα.

Βλέπω και χαίρομαι, γιατί χθες στη συνάντηση που κάνατε με τους δημάρχους στη κεντρική Μακεδονία, τους δώσατε στο νέο πρόγραμμα και τη δυνατότητα πιο άμεσης εμπλοκής των ιδίων. Διότι καταλαβαίνετε ότι η παρουσία της τοπικής αυτοδιοίκησης, αλλά με θεσμικό ρόλο, όχι απλά με διακοσμητικό ρόλο και απλής ενημέρωσης από τις μη κυβερνητικές οργανώσεις, είναι αυτός που δίνει και αξιοπιστία στην υλοποίηση ενός προγράμματος. Θεσμικός ο ρόλος, θεσμική η παρουσία, θεσμική η ενημέρωση και η ευθύνη, όταν προκύψει ένα θέμα ευθύνης. Αυτό ως προς το ζήτημα ότι ουσιαστικά το ερώτημά μου που έθετε ένα ζήτημα παρουσίας ενός δημόσιου φορέα στην υλοποίηση αυτών των προγραμμάτων, είναι σε μια κατεύθυνση στην οποία, απ’ ό,τι βλέπω, υλοποιείται.

Παραμένει, όμως, το πρώτο ερώτημα. Εγώ δεν μπορώ να δεχθώ τους κανόνες της ελεύθερης αγοράς σε ένα τέτοιο ζήτημα, γιατί δεν ξέρουμε πού μπορεί να οδηγήσει. Για παράδειγμα στο Κιλκίς που δεν έχουμε φοιτητές, έχουμε πολλά ανοίκιαστα διαμερίσματα και είναι λογικό οι προσφορές διαμερισμάτων προς μίσθωση να είναι πολλές. Αυτό, όμως, δεν σημαίνει ότι θα έχουμε, τελικά, σε μία μικρή πόλη είκοσι πέντε χιλιάδων κατοίκων έναν αριθμό ωφελούμενων, ο οποίος, όπως καταλαβαίνετε, θα είναι πάνω από ένα όριο, το οποίο μπορεί να επηρεάσει και τη ζωή και τον ρυθμό της ζωής σε μια τέτοια μικρή τοπική κοινωνία.

Θεωρώ, λοιπόν, ότι αυτός είναι ο ρόλος του Υπουργείου. Το πρόγραμμα είναι για όλη την κεντρική Μακεδονία, για όλη την Ελλάδα. Όμως μια πρόβλεψη ισοκατανομής με βάση πληθυσμιακά κριτήρια και όχι απλά με την προσφορά των προς μίσθωση κατοικιών είναι υποχρέωση της πολιτείας, για να μπορέσει να διαφυλάξει την ηρεμία, να μπορέσει να διαφυλάξει την ποιότητα της ζωής, να μπορέσουν και οι δύο πλευρές, και οι πρόσφυγες και ο ντόπιος πληθυσμός, να συνυπάρξουν σε όσο πιο ομαλές συνθήκες.

Θέλω να πιστεύω ότι θα το δείτε και αυτό. Γιατί είναι άλλο η Θεσσαλονίκη που έχει εβδομήντα με ογδόντα χιλιάδες φοιτητές και δεν βρίσκεις εύκολα διαμερίσματα προς ενοικίαση και άλλο το Κιλκίς που δεν έχει, πραγματικά, κάποιον πλέον για να μείνει εκεί. Έχουν φύγει, έχουν μεταναστεύσει πολλοί. Δεν υπάρχει στράτευμα. Δεν υπάρχουν φοιτητές. Οπότε καταλαβαίνετε ότι είναι πολλά τα ελεύθερα διαμερίσματα.

Αυτή είναι η μεγάλη μου ένσταση. Πρέπει να μπει ένα πλαφόν, που να έχει να κάνει με τον πληθυσμό της κάθε περιοχής. Θέλω να πιστεύω ότι αυτή η δυνατότητα που δώσατε για την παρουσία των δήμων ή των εταιρειών των δήμων σε αυτό το πρόγραμμα, ίσως θα πρέπει να θεσμοθετηθεί ως υποχρεωτική.

Ευχαριστώ πολύ, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Γεωργαντά, κύριοι Βουλευτές, κυρία Πρόεδρε, δεν μπορεί νομικά και από άποψη δικαιωμάτων να υπάρξει πλαφόν.

Το Υπουργείο μέσα από την υπηρεσία υποδοχής που τώρα δημιουργείται, έχει τον νου του, προσπαθεί με βάση διάφορους παράγοντες, κυρίως όμως παράγοντες διευκόλυνσης των ανθρώπων και των φιλοξενούντων και των φιλοξενουμένων, να έχει μια παρέμβαση εκεί πέρα. Όμως θέλω να σας πω -και πρέπει πάντα στη Βουλή αυτό να είναι γνωστό- ότι το πρόγραμμα αφορά τους αιτούντες άσυλο. Ο αιτών άσυλο έχει ακριβώς τα ίδια δικαιώματα με εμένα, με εσάς, κύριε Γεωργαντά, με εσάς όπως ξέρετε πολύ καλά, κυρία Πρόεδρε.

Να πω ακόμα το εξής. Είχαμε μία πολύ μεγάλη επιτυχία. Αλλάζουμε τα προγράμματα χρηματοδότησης με τον κ. Χαρίτση, με τη βοήθεια του κ. Αβραμόπουλου και τη βοήθεια του κ. Στυλιανίδη. Περάσαμε ήδη σε μια κατάργηση του συσσιτίου και στο να δίνουμε cash card στους ανθρώπους. Αυτό αφαιρεί το συσσίτιο, γιατί όσο και αν είναι επιστημονικά προσεγμένο και όλα αυτά, άμα τρως δέκα μήνες, οκτώ μήνες, εννιά μήνες συσσίτιο, καλά δεν είσαι. Δίνει στους ανθρώπους αυτούς μια αξιοπρέπεια, κάνουν τα κουμάντα τους και επιστρέφει χρήματα στην ελληνική κοινωνία.

Το ίδιο γίνεται και με τα διαμερίσματα. Σε αυτή τη μετάβαση ήδη έχουμε πάνω από 70% κατάργηση των συσσιτίων στην ενδοχώρα. Πιστεύω ότι μέχρι τέλη Ιουνίου θα έχουμε ολοκληρώσει στο 100%. Προχωράμε στα διαμερίσματα. Έχουμε μια αλλαγή χρηματοδότησης από την DG HOME στην DG ECO και από την DG ECO στην DG HOME. Θα ήθελα να πω στη Βουλή, για να το ξέρουμε κιόλας ότι είναι ένα τεράστιο βήμα αυτό και ότι στη διάρκεια αυτής της προσπάθειας, θα δημιουργηθούν και «τρύπες», θα δημιουργηθούν δηλαδή και προβλήματα. Ο διοικητικός μηχανισμός, και της Ευρωπαϊκής Ένωσης και ο δικός μας, αναλαμβάνει ένα τεράστιο βάρος. Μέχρι στιγμής τα πάμε καλά. Δημιουργούνται μικρές «τρύπες». Θα δημιουργηθούν και μεγαλύτερες και θα καλυφθούν.

Θα τελειώσω με κάτι ακόμα, κύριε Γεωργαντά. Νομίζω ότι όπου έχουν εφαρμοστεί τα διαμερίσματα, οι άνθρωποι είναι ευχαριστημένοι. Στην Αττική τα κριτήρια ήταν τα κριτήρια που είχαμε βάλει σαν Ευρωπαϊκή Ένωση, σαν Ύπατη Αρμοστεία και σαν Υπουργείο Μεταναστευτικής Πολιτικής. Το ίδιο τώρα ισχύει με μια διαφορά, δηλαδή ότι βάζουμε τους δήμους, γιατί τώρα μπορέσαμε να βάλουμε τους δήμους, τότε πνιγόμασταν.

Θέλω να σας πω ότι η άποψη της Κυβέρνησης και η άποψη η δική μου προσωπικά είναι ότι ο καλύτερος φορέας για να αναλάβει την ένταξη, για να αναλάβει την υποδοχή, στο τέλος της ημέρας είναι η τοπική αυτοδιοίκηση με μια κρατική εποπτεία. Δυστυχώς, αυτό είναι κάτι το οποίο δεν μπορεί να γίνει όταν έρχονται δεκαεπτά με είκοσι χιλιάδες άνθρωποι την ημέρα.

Δεν έχουν περάσει πάνω από δέκα μήνες μετά την παγίδευση αυτών των ανθρώπων εδώ. Πιστέψτε με ότι η Κυβέρνηση, εφόσον η συμφωνία Ευρώπης - Τουρκίας ισχύει, κατευθύνεται σε αυτή την κατεύθυνση με κρατική εποπτεία οι δήμοι να αναλάβουν την ένταξη όσων απομείνουν.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εγώ ευχαριστώ.

Επόμενη είναι η πρώτη με αριθμό 869/23-5-2017 επίκαιρη ερώτηση πρώτου κύκλου (Β΄) του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Περιβάλλοντος και Ενέργειας με θέμα: «Ίδρυση ΠΟΑΥ (Περιοχή Οργανωμένης Ανάπτυξης Υδατοκαλλιεργειών) στην Κάλυμνο».

Κύριε Καματερέ, έχετε τον λόγο για δύο λεπτά για να αναπτύξετε την επίκαιρη ερώτηση.

**ΗΛΙΑΣ ΚΑΜΑΤΕΡΟΣ:** Ευχαριστώ, κυρία Πρόεδρε.

Κύριε Υπουργέ, συγγνώμη που σας φέραμε σήμερα εδώ. Γνωρίζουμε το βαρύ πρόγραμμά σας, αλλά -πιστέψτε με- είναι πολύ σοβαρός ο λόγος.

Το θέμα των υδατοκαλλιεργειών αφορά όχι μόνο την Κάλυμνο αλλά ολόκληρη τη χώρα. Το παράδειγμα της Καλύμνου, όμως, είναι χαρακτηριστικό.

Το 2011 με μια κοινή υπουργική απόφαση καθορίστηκε ένα λεγόμενο Ειδικό Πλαίσιο Χωροταξικού Σχεδιασμού και Αειφόρου Ανάπτυξης για τις Υδατοκαλλιέργειες. Αυτό καθόρισε κάποιες περιοχές, μέσα στις οποίες μπορούν να αναπτυχθούν υδατοκαλλιέργειες. Επιτρέψτε μου να πω ότι ήταν σχετικά πρόχειρο. Δεν έλαβε υπ’ όψιν τις τοπικές κοινωνίες, που δεν πρόλαβαν καλά-καλά να τοποθετηθούν. Κανονικά θα έπρεπε να γίνουν στη συνέχεια διάφορες πρόσφατες μελέτες. Αυτό έχει δημιουργήσει φοβερά προβλήματα στην Κάλυμνο.

Όπως ξέρετε, η Κάλυμνος έχει χαρακτηριστεί το νησί των ψαράδων. Έχει τον μεγαλύτερο αλιευτικό στόλο. Αυτοί, λοιπόν, που έκαναν το χωροταξικό θεώρησαν σκόπιμο ότι, αφού είναι ψαράδες οι άνθρωποι, να τους κάνουμε όσο γίνεται πιο πολλές υδατοκαλλιέργειες. Σκέφθηκε κανένας αν είναι συμβατές οι υδατοκαλλιέργειες με τους ψαράδες; Και ξέρουμε ότι ναι μεν η υδατοκαλλιέργεια είναι μια δραστηριότητα, η οποία προσφέρει στην εθνική οικονομία, ναι σωστά, κάνει και εξαγωγές, όμως πρέπει να γίνεται με τέτοιο τρόπο που δεν θα δημιουργεί προβλήματα στις τοπικές κοινωνίες και πολύ περισσότερο δεν θα υποθηκεύει τη μελλοντική ανάπτυξη προς την κατεύθυνση της αειφορίας. Δεν είναι τυχαίο ότι αυτές οι επιχειρήσεις έχουν σχεδόν γίνει μονοπώλιο. Και φυσικά, δεν ωφελούνται στον βαθμό που θα έπρεπε οι τοπικές κοινωνίες. Αντίθετα, τους δημιουργούν πρόβλημα και ειδικά στην Κάλυμνο, που έχει περιθώριο ανάπτυξης αναρριχητικού τουρισμού, καταδυτικού τουρισμού. Δείτε, για παράδειγμα, την προχειρότητα που σας λέω: Στην περιοχή που ορίζεται για υδατοκαλλιέργειες, προβλέπεται και καταδυτικό πάρκο. Σας το λέω για να καταλάβετε το πρόβλημα που υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Επειδή θα έχω δευτερολογία, τελειώνω με το ερώτημα, το οποίο είναι σαφές, κύριε Υπουργέ: Υπάρχει δυνατότητα με ένα νόμο που ψηφίσαμε εμείς το 2016, τον ν.4447, να αναθεωρηθούν αυτά τα προγράμματα μετά από πενταετία. Έχει παρέλθει η πενταετία. Τι σκέπτεστε και τι προτίθεστε να κάνετε πάνω σε αυτό;

Και ένα δεύτερο ερώτημα: Ως τότε -γιατί αυτό θέλει κάποιο χρόνο- τι μπορούμε να κάνουμε; Γιατί ήδη δίνονται άδειες για παραπέρα ιχθυοκαλλιέργειες σε αυτές τις περιοχές και η Κάλυμνος θεωρείται κορεσμένη με αποφάσεις ομόφωνες του Δημοτικού Συμβουλίου, του Περιφερειακού Συμβουλίου, τις οποίες οι υπηρεσίες δεν λαμβάνουν υπ’ όψιν τους.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κατ’ αρχάς, να ξεκινήσω από το θεσμικό πλαίσιο και την πολιτική του Υπουργείου μας τώρα.

Όπως σωστά είπατε, η αφετηρία ήταν η κοινή υπουργική απόφαση του 2011 για την έγκριση του Ειδικού Πλαισίου Χωροταξικού Σχεδιασμού και Αειφόρου Ανάπτυξης για τις υδατοκαλλιέργειες, όπου καθορίζονται οι περιοχές ανάπτυξης υδατοκαλλιεργειών για το σύνολο του ελληνικού χώρου. Επιπρόσθετα, υπάρχει η πρόβλεψη στο νομοσχέδιο 4447/2016 για τον χωρικό σχεδιασμό της χώρας. Ειδικότερα στο άρθρο 5 αυτού του νόμου προβλέπεται ότι τα ειδικά χωροταξικά πλαίσια αναθεωρούνται ανά πενταετία, εφόσον προκύπτει τεκμηριωμένη ανάγκη γι’ αυτό, από τις προβλεπόμενες από τον νόμο εκθέσεις αξιολόγησης. Δεδομένου ότι η πενταετία έχει παρέλθει, αλλά και πληθώρα άλλων ερωτημάτων που κατατίθενται στη Διεύθυνση Χωροταξικού Σχεδιασμού για τις υδατοκαλλιέργειες, θεωρείται αναγκαία η επίσπευση των διαδικασιών αναθεώρησής τους.

Στο πλαίσιο της αξιολόγησης λοιπόν, το Υπουργείο, λαμβάνοντας υπ’ όψιν τα δεδομένα φυσικά και από τις τοπικές κοινωνίες, προσπαθεί να εξασφαλίσει και να διατηρήσει και την περιβαλλοντική αξία των ευαίσθητων περιοχών, αλλά και να στηρίξει έναν κλάδο ο οποίος είναι πολύ σημαντικός.

Σε σχέση με το δεύτερο υποερώτημα, που αφορά τις ΠΟΑΥ, η ίδρυση ΠΟΑΥ προϋποθέτει την υποβολή σχετικής πρότασης που θα τεκμηριώνεται η εύρυθμη λειτουργία, καθώς και συντάσσονται και οι μελέτες περιβαλλοντικών επιπτώσεων, οπότε η θέση μας είναι πολύ σαφής. Θέλουμε την οργανωμένη μαζί με την περιβαλλοντική μελέτη και την ίδρυση των ΠΟΑΥ και αυτό είναι ένα ευρωπαϊκό πλαίσιο το οποίο βάζει τάξη στο συγκεκριμένο θέμα και ταυτόχρονα, δημιουργεί και πολύ καλύτερο πλαίσιο επιπτώσεων και εξέτασης των περιβαλλοντικών και άλλων επιπτώσεων.

Ειδικά τώρα για την ίδρυση ΠΟΑΥ στην περιοχή Λέρου και Καλύμνου έχει υποβληθεί στο ΥΠΕΝ σχετικό αίτημα. Στην προτεινόμενη ΠΟΑΥ περιλαμβάνονται οι υφιστάμενες μονάδες ιχθυοκαλλιέργειας στη νήσο Λέρο και στις γειτονικές νησίδες, καθώς και η υφιστάμενη μονάδα στα Γλαρονήσια μεταξύ Λέρου και Καλύμνου. Οι προτεινόμενες νέες θέσεις θα κριθούν κατά τη διαδικασία αξιολόγησης του αιτήματος ίδρυσης της ΠΟΑΥ, στην οποία θα ληφθούν υπ’ όψιν φυσικά και οι απόψεις των υπηρεσιών και των φορέων και της τοπικής κοινωνίας.

Όσον αφορά τώρα τις υφιστάμενες νόμιμα αδειοδοτημένες και λειτουργούσες μονάδες ιχθυοκαλλιέργειας, θα πρέπει να επισημάνουμε για μια ακόμη φορά ότι στηρίζουμε αυτόν τον κλάδο. Είναι κατ’ εξοχήν εξαγωγικός κλάδος με τεράστια επιτυχία και έχει τεράστιο οικονομικό αντίκτυπο στην ελληνική κοινωνία.

Άρα, στο πλαίσιο των ευρωπαϊκών οδηγιών και με δεδομένη τη σημασία του κλάδου, η θεσμοθέτηση των ΠΟΑΥ είναι μέτρο προς αυτήν την κατεύθυνση και στήριξης του κλάδου, με οργανωμένη πλέον χωροταξική δόμηση και ταυτόχρονα, και αποσαφήνισης με κανόνες και κανονιστικό πλαίσιο, το οποίο μετράει τον περιβαλλοντικό αντίκτυπο και εξετάζει όλα τα θέματα που υπονοήσατε.

Εν κατακλείδι, αναγνωρίζουμε την τεράστια σημασία των υδατοκαλλιεργειών στην οικονομία των παράκτιων και νησιωτικών περιοχών. Ταυτόχρονα, αποτελεί στρατηγική επιλογή για μας η χωροταξική πλέον τακτοποίηση όλου αυτού του τομέα στην Ελλάδα με τη θεσμοθέτηση, την έγκριση και τη λειτουργία των ΠΟΑΥ, οι οποίες επαναλαμβάνω, είναι ένα θεσμικό πλαίσιο αυστηρά ευρωπαϊκό.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Ο κ. Καματερός έχει τον λόγο.

**ΗΛΙΑΣ ΚΑΜΑΤΕΡΟΣ:** Κύριε Υπουργέ, περίμενα την απάντηση ότι η Κυβέρνηση –γιατί είναι στο πρόγραμμά της- θα αναθεωρήσει τα χωροταξικά αυτά σχέδια σε μια πιο ορθολογική κατεύθυνση σε όφελος και της τοπικής κοινωνίας και της αειφόρου ανάπτυξης.

Όμως, επιτρέψτε μου, είναι ευκαιρία να ξεκαθαρίσουμε τι γίνεται με την ίδρυση των Περιοχών Οργανωμένης Ανάπτυξης Υδατοκαλλιεργειών. Γιατί το σχέδιο θέλει κάποιο μεγάλο χρονικό διάστημα για να γίνει η αναθεώρηση των χωροταξικών, ενώ όπως, ήδη εσείς είπατε -και το ξέραμε-, έχει υποβληθεί αίτημα για ίδρυση στην περιοχή περιοχής οργανωμένης ανάπτυξης.

Και όχι μόνο αυτό. Προχθές πήγε υπάλληλος της αποκεντρωμένης διοίκησης για να επιδώσει επιτόπου άδεια για εγκατάσταση ιχθυοκαλλιέργειας, επέκταση υφιστάμενης από δέκα στρέμματα σε σαράντα στην Κάλυμνο. Σε ερώτηση δική μου προς τις υπηρεσίες: «Μα, καλά αφού έχετε την αντίθετη άποψη και της τοπικής αυτοδιοίκησης, του δήμου και της περιφέρειας», ομόφωνη, κύριε Υπουργέ, «ο κόσμος ξεσηκώνεται, κινητοποιείται, είναι έτοιμος για κινητοποιήσεις, γιατί δίνετε άδεια;». Και η απάντηση ήταν ότι δεν είναι καθοριστική η άποψη της τοπικής αυτοδιοίκησης.

Επειδή, κύριε Υπουργέ, ξέρετε πώς λειτουργούν οι υπηρεσίες όλα αυτά τα περασμένα χρόνια και κάτω από ποιο καθεστώς, νομίζω ότι έχουμε ευθύνη -και εσείς προσωπικά ως Υπουργός- στο Υπουργείο, μέσα από αυτές τις διαδικασίες που εσείς είπατε ότι είναι αναγκαίες για να ακολουθήσουμε, μέσα από τις διαδικασίες της ίδρυσης Περιοχών Οργανωμένης Ανάπτυξης Υδατοκαλλιεργειών, αλλά προς την κατεύθυνση της ορθολογικότερης διαχείρισης και για να μην γίνονται αυτά που γίνονταν μέχρι τώρα, όσα αιτήματα έρχονται που είναι στην αρμοδιότητα του Υπουργείου, να τα εξετάζετε από κάθε άποψη και όχι μόνο τυπικά, όπως τα εξετάζουν οι υπηρεσίες οι οποίες έχουν μια περιβαλλοντική μελέτη που λέει τι μέτρα θα παίρνονται για να μην μολύνονται τα νερά κ.λπ., αλλά να τα εξετάζετε ουσιαστικά και να δίνετε βάση -γιατί ξέρει η τοπική κοινωνία τι τη συμφέρει και τι όχι-, στις αποφάσεις και των δημοτικών συμβουλίων και των περιφερειακών. Ίσως ως τότε -αυτό θα το κρίνετε εσείς, που ξέρετε καλύτερα-, είναι σκόπιμο να υπάρχει κάποια εγκύκλιος προς τις υπηρεσίες, που δίνουν αφειδώς άδειες, χωρίς να παίρνουν υπ’ όψιν τους τις αποφάσεις των τοπικών κοινωνιών, να είναι πιο προσεκτικές. Και εν πάση περιπτώσει, επειδή τον τελευταίο λόγο τον έχει το Υπουργείο, είμαι σίγουρος ότι εσείς θα λαμβάνατε υπ’ όψιν σας την άποψη των τοπικών κοινωνιών.

Η Κάλυμνος για παράδειγμα, για να ενισχύσω αυτό που είπα πριν ως προς τη σύγκρουση των χρήσεων, πέρα από αυτό που σας είπα, δηλαδή ότι προβλέπεται καταδυτικό πάρκο μέσα σε ζώνη που μπορεί να επιτραπεί ιχθυοκαλλιέργεια, έχει φοβερές δυνατότητες ανάπτυξης σε άλλες δραστηριότητες -και πρέπει να το κάνουμε- που είναι σε όφελος της τοπικής κοινωνίας, οι οποίες είναι αντίθετες με την ανάπτυξη των ιχθυοκαλλιεργειών. Έχει κορεστεί, έχει αρκετές ιχθυοκαλλιέργειες. Βοηθούν. Έχει τον αναρριχητικό τουρισμό, έχει τον καταδυτικό, έχει τον αλιευτικό, πέρα από τα άλλα τα οποία αφορούν την ανάπτυξη τοπικών προϊόντων, κ.λπ..

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, θέλετε τον λόγο;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Όχι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Θα συζητηθεί η πρώτη με αριθμό 870/23-5-2017 επίκαιρη ερώτηση δεύτερου κύκλου (Β΄) του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου προς τον ΥπουργόΠεριβάλλοντος και Ενέργειας,με θέμα: «αυθαίρετες κατασκευές και καταπατήσεις παραλιών στη Μύκονο».

Κύριε Συρμαλένιο, έχετε τον λόγο για δύο λεπτά για να αναπτύξετε την επίκαιρη ερώτηση.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, όλοι γνωρίζουμε ότι το πανέμορφο νησί της Μυκόνου, που αποτελεί έναν από τους πιο ελκυστικούς παγκόσμιους τουριστικούς προορισμούς -ακριβώς γι’ αυτόν τον λόγο, όπως και σε άλλες περιοχές υψηλής τουριστικής ανάπτυξης-, οδηγεί πολλά αδηφάγα συμφέροντα να επιδιώκουν μια αλόγιστη εκμετάλλευση της εξαίρετης φυσικής ομορφιάς, των ακτών, των παραλιών και γενικότερα του φυσικού περιβάλλοντος του νησιού, πέρα και πάνω από ισχύοντες νόμους.

Τα τελευταία χρόνια έχουν γίνει πάρα πολλές καταγγελίες, δημοτικών κινήσεων, συλλογικοτήτων, αλλά και απλών πολιτών. Κάθε φορά που πάω στη Μύκονο ακριβώς αυτά τα πράγματα μού καταγγέλλουν. Πυκνώνουν καθημερινά φαινόμενα πολεοδομικής αυθαιρεσίας, παράνομων κατασκευών, καταπατήσεις παραλιών, αιγιαλών, κ.λπ.. Μέχρι και ολόκληρα εμπορικά κέντρα έχουν χτιστεί παράνομα και λειτουργούν σε έναν βαθμό παράνομα.

Χαρακτηριστικό είναι ότι η αστυνομική δύναμη, η οποία και αυτή δεν επαρκεί έχει κατασχέσει πάρα πολλά μηχανήματα, μπετονιέρες κ.λπ., τα οποία δουλεύουν τη νύχτα ακατάπαυστα για να χτίσουν παράνομα και όσα κατάσχονται, παρελαύνουν έξω στον προαύλιο χώρο του αστυνομικού τμήματος. Χαρακτηριστική περίπτωση, πέραν από όλες τις άλλες, είναι η περίπτωση παραλίας του Πανόρμου, η οποία λειτούργησε από το 2016 με εστιατόριο χωρίς άδεια και παρά το γεγονός ότι η Αστυνομία σφράγισε το μαγαζί αυτό, την επόμενη μέρα συνέχισε να λειτουργεί. Η παραλία αυτή προστατεύεται πολλαπλώς, τόσο από το προεδρικό διάταγμα χρήσεων γης το 2043/2005, όσο και ως αρχαιολογικός χώρος, αλλά και ως υδροβιότοπος, ενταγμένος στον κατάλογο των νησιωτικών υγροτόπων.

Αυτά τα φαινόμενα είναι αποτέλεσμα της υποστελέχωσης όλων των συναρμόδιων υπηρεσιών, κυρίως της Πολεοδομίας, όπου ένας μόνιμος πολεοδόμος έχει δικαίωμα υπογραφής και αυτός είναι σε εκκρεμοδικία, διότι είχε σοβαρά ποινικά αδικήματα από τον Μάιο του 2016 τα οποία δεν έχουν τελεσιδικήσει. Αυτήν τη στιγμή ξαναλειτουργεί, γιατί ακριβώς δεν υπήρχε άλλη δυνατότητα. Έπρεπε να λειτουργήσει η Πολεοδομία. Υπάρχουν άλλοι δύο συμβασιούχοι χωρίς δικαίωμα υπογραφής.

Το ερώτημα, λοιπόν, είναι: Πρώτον, τι μέτρα θα πάρει το Υπουργείο για να λειτουργήσει αποτελεσματικά και ουσιαστικά η πολεοδομία του νησιού, δηλαδή να στελεχωθεί και να μπορεί να κάνει τη δουλειά της; Γιατί οι ανάγκες είναι τεράστιες.

Δεύτερον, πώς θα προστατευτούν οι παραλίες του εξαίρετου φυσικού κάλλους και ειδικότερο ο Πάνορμος, αλλά και άλλες παραλίες; Θα υπάρξει τελικά άμεση παρέμβαση των επιθεωρητών περιβάλλοντος, έτσι ώστε να διαπιστωθεί το μέγεθος και η ποιότητα των παρανομιών; Θα υπάρξουν συγκεκριμένες κυρώσεις αλλά και κανόνες για να λειτουργήσει επιτέλους και η Μύκονος στο πλαίσιο μιας χρηστής διοίκησης και προστασίας του εξαίρετου περιβαλλοντικού κάλλους που διαθέτει;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα πω τρία πράγματα. Το πρώτο έχει να κάνει με το καθεστώς της Μυκόνου. Η Μύκονος δεν έχει χαρακτηριστεί ως «NATURA», όμως έχει τρεις νησιωτικούς υγρότοπους οι οποίοι προστατεύονται, σύμφωνα με τις διατάξεις του από το 2012 προεδρικού διατάγματος. Επίσης, υπάρχει από το 2015 ειδικό προεδρικό διάταγμα για τη Μύκονο και για τις εκτός σχεδίου περιοχές. Το Υπουργείο προφανώς είναι υπέρμαχο της νομιμότητας, της διαφάνειας και του σεβασμού. Συνεπώς, οι καταπατήσεις παραλιών για κανέναν λόγο δεν μπορεί και δεν πρέπει να είναι ανεκτές.

Το δεύτερο θέμα αφορά την υποστελέχωση. Είναι όντως παράδοξο ότι στη Μύκονο δεν έχει ουσιαστικά προσωπικό ή Πολεοδομία. Υπάρχει ένας μηχανικός, όπως είπατε σωστά. Στις 7 Απριλίου εγκρίθηκε η κάλυψη τριών θέσεων τακτικού προσωπικού στον Δήμο Μυκόνου από το σύνολο των ογδόντα δύο εγκρίσεων που δόθηκαν στους ΟΤΑ Α΄ και Β΄ Βαθμού. Άρα, υπήρξε μια προτεραιότητα στην κάλυψη των θέσεων πολιτικού μηχανικού. Ακολούθως, ο δήμος αιτήθηκε οι θέσεις αυτές να είναι των ειδικοτήτων πολιτικού μηχανικού, μηχανολόγου, μηχανικού. Συνεπώς, στο ΑΣΕΠ θα προκηρυχθούν οι σχετικές εγκρίσεις των τριών θέσεων που ανέφερα.

Όσον αφορά την πρόσληψη προσωπικού ιδιωτικού δικαίου ορισμένου χρόνο ή με σύμβαση μίσθωσης έργου, το Υπουργείο Εσωτερικών μάς ενημέρωσε ότι έχει ενημερώσει όλους τους δικαιούχους της χώρας να υποβάλλουν τα αιτήματά τους, προκειμένου αυτά να προωθηθούν για έγκριση. Μέχρι σήμερα από τον Δήμο Μυκόνου δεν έχουμε το σχετικό αίτημα.

Εκτάκτως για τη λειτουργία της Πολεοδομίας, μέχρι να ολοκληρωθεί η στελέχωσή της με το αναγκαίο προσωπικό που ανέφερα, το Υπουργείο Εσωτερικών εξετάζει τη λειτουργία της με διοικητική υποστήριξη.

Στο τρίτο ερώτημα για τους ελέγχους, να υπενθυμίσω ότι από το Υπουργείο Εσωτερικών στη νήσο Μύκονο έχουν σχηματιστεί δικογραφίες για παράβαση του ν.1539/38 περί προστασίας των δημοσίων χτισμάτων και του γενικού οικοδομικού κανονισμού, ενώ οι δυνάμεις της Ελληνικής Αστυνομίας προχώρησαν σε σειρά συλλήψεων στο πλαίσιο της αυτόφωρης διαδικασίας. Για τις παραβάσεις αυτές έχει ενημερωθεί και ο Δήμος Μυκόνου.

Υπάρχουν αρκετοί έλεγχοι που έχουν γίνει λόγω της σοβαρότητας της κατάστασης. Εν τούτοις, αναγνωρίζουμε και δεσμευόμαστε ότι οι επιθεωρητές περιβάλλοντος θα εντάξουν άμεσα στον προγραμματισμό τους, τους περιβαλλοντικούς ελέγχους στη Μύκονο, οι οποίοι θα λάβουν χώρα το συντομότερο δυνατό.

Τέλος να αναφέρω ότι κατά το έτος 2015 οι επιθεωρητές δόμησης είχαν συντονίσει τη διενέργεια κατεδαφίσεων στις αυθαίρετες κατασκευές εντός αιγιαλού κατά μήκος της ακτής στην περιοχή Καλαφάτη Μυκόνου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Συρμαλένιος έχει τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Πραγματικά ευχαριστώ πολύ τον κύριο Υπουργό που φαίνεται ότι έχει κατανοήσει το μέγεθος του προβλήματος. Βεβαίως, από τη μια μεριά σαφώς είμαστε υπέρ της τουριστικής ανάπτυξης και της υγιούς επιχειρηματικότητας, ταυτόχρονα όμως πρέπει να προστατεύσουμε το φυσικό περιβάλλον με κανόνες που έχει θεσπίσει ή θα θεσπίσει στο μέλλον η πολιτεία.

Είναι πολύ σημαντικό το ότι δεσμεύθηκε ο Υπουργός για την κάθοδο των επιθεωρητών περιβάλλοντος στη Μύκονο. Από την εμπειρία που έχουμε και από άλλες περιοχές οι μόνο δώδεκα επιθεωρητές περιβάλλοντος, που αν δεν κάνω λάθος υπάρχουν, είναι ένας πολύ μικρός αριθμός για να αντιμετωπίσει τα πολύ μεγάλα προβλήματα που υπάρχουν σε όλη την επικράτεια. Καταλαβαίνουμε τις δυσκολίες, αλλά επίσης πρέπει να δείτε πέραν της καθόδου και την επιτάχυνση των εκθέσεων των επιθεωρητών αυτών. Συνήθως οι επιθεωρητές ζητάνε απολογία από κάποιες τοπικές αρχές. Έρχεται αυτή η απολογία και μετά για να συνταχθεί έκθεση και να ολοκληρωθεί η διαπίστωση τού τι έχει γίνει και τού τι πρέπει να γίνει, αν πρέπει να ληφθούν μέτρα ή όχι, αργούν πάρα πολύ. Υπάρχει μεγάλη καθυστέρηση, με αποτέλεσμα να μην έχουμε ουσιαστικά και πρακτικά αποτελέσματα στην καθημερινότητα.

Επίσης, είναι πολύ σημαντικό αυτό που είπατε για τις τρεις θέσεις μηχανικών στον Δήμο Μυκόνου, αρκεί αυτοί να στελεχώσουν την Πολεοδομία και να μη χρησιμοποιηθούν για άλλες δουλειές, γιατί, όπως ξέρουμε, όλοι οι δήμοι αυτή τη στιγμή, ειδικά οι νησιωτικοί, αντιμετωπίζουν πρόβλημα υποστελέχωσης, άρα μπορεί ο δήμαρχος να τους αξιοποιήσει σε άλλες δουλειές και όχι εκεί που χρειάζεται.

Κλείνοντας θέλω να πω ότι πραγματικά όλες οι υπηρεσίες -και οι δικές σας αλλά και άλλων συναρμόδιων Υπουργείων γι’ αυτά τα θέματα- θα πρέπει να βρουν έναν τρόπο να επιταχύνουν τους ρυθμούς ελέγχων, με την καλή έννοια του όρου, έτσι ώστε να μη μένουμε απλώς σε κάποια επιφανειακά αποτελέσματα. Πράγματι, η Αστυνομία με τη μικρή της δύναμη κάνει ό,τι μπορεί.

Είχαμε μάλιστα επισκεφθεί πρόσφατα όλες τις υπηρεσίες στη Μύκονο και οι τρεις Βουλευτές Κυκλάδων του ΣΥΡΙΖΑ και είδαμε από κοντά ότι υπάρχει υποστελέχωση και στο Λιμενικό και στην Αστυνομία, φυσικά και στην Πολεοδομία, αλλά και σε μια σειρά άλλες δημόσιες υπηρεσίες. Υπάρχει και το πρόβλημα ότι δεν βρίσκουν σπίτια να μείνουν. Είναι κι αυτό ένα άλλο μεγάλο ζήτημα, το οποίο αφορά κυρίως τα πολύ υψηλού επιπέδου τουριστικά νησιά, αλλά και όλες τις περιοχές της χώρας.

Εν πάση περιπτώσει, εγώ μένω στη δέσμευσή σας ότι οι επιθεωρητές περιβάλλοντος πολύ σύντομα θα πάνε εκεί για να διαπιστώσουν από κοντά όλα αυτά τα προβλήματα τα οποία θίξαμε.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα συζητηθεί η εντέκατη με αριθμό 742/21-4-2017 επίκαιρη ερώτηση δεύτερου κύκλου (Β΄) του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας, σχετικά με τις υπέρογκες χρεώσεις σε λογαριασμούς της ΔΕΗ.

Νομίζω ότι έγιναν και κάποιες εξαγγελίες του Πρωθυπουργού προχθές στο Υπουργείο του κ. Σταθάκη.

Έχετε τον λόγο για δυο λεπτά, κύριε Καμμένε, για να αναπτύξετε την επίκαιρη ερώτηση.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κυρία Πρόεδρε.

Καλημέρα, κύριε Υπουργέ.

Είχαμε τη χαρά να σας δούμε το πρωί σε πρωινό σταθμό. Δώσατε αρκετές εξηγήσεις σε σχέση και με την ερώτηση που έχω καταθέσει από καιρό. Καλό είναι να συζητήσουμε κάποια πράγματα.

Έχω δυο παρατηρήσεις. Δεν θα σπαταλήσω ούτε τον δικό σας χρόνο, ούτε του Προεδρείου και των συναδέλφων, διότι έχουν αναλυθεί τα ζητήματα.

Το βασικό ζήτημα που προκύπτει είναι ο τρόπος χρέωσης, το δίκαιο και το άδικο της χρέωσης στις Υπηρεσίες Κοινής Ωφέλειας. Όταν ξεπερνάς τις κιλοβατώρες και από 2000 πηγαίνεις στις 2001 ή από τις 3000 πηγαίνεις στις 3001 δεν υπάρχει κλιμακωτή χρέωση, αλλά υπάρχει χρέωση από την πρώτη κιλοβατώρα.

Είδαμε ότι υπήρχε αυξημένη κατανάλωση τον χειμώνα, για τους γνωστούς λόγους, γιατί ο κόσμος λόγω των κοινοχρήστων δεν είχε πετρέλαιο στα σπίτια και αναγκάστηκε να κάψει ρεύμα, σόμπες και λοιπά. Έτσι αυξήθηκαν οι κιλοβατώρες κατανάλωσης και σχεδόν διπλασιάστηκε η χρέωση στο νοικοκυριό, διότι δεν υπήρχε το δίκαιο της κλιμακωτής χρέωσης.

Θα επανέλθω στη δευτερολογία μου. Ας κάνουμε την πρώτη μας συζήτηση να δούμε πώς προβλέπει το Υπουργείο και αν αναμένεται να αποκατασταθεί η εν λόγω άδικη μεθοδολογία και να αντικατασταθεί με μια δίκαιη κλιμακωτή χρέωση, έτσι ώστε να εξορθολογιστούν οι χρεώσεις και να προστατευθούν τα πραγματικά αδύναμα κομμάτια του πληθυσμού.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Όπως γνωρίζετε, ο τρόπος με τον οποίο προσδιορίζονται τα τιμολόγια της οικιακής κατανάλωσης -και αφορά όλους τους προμηθευτές, δεν αφορά μόνο τη ΔΕΗ, αλλά όλους τους προμηθευτές-, ο τρόπος τιμολόγησης είναι ενιαίος και έχει το πρόβλημα που εντοπίστηκε, ειδικά φέτος. Ενώ είναι σωστή η αρχή του -που λέει ότι όσο μεγαλύτερη είναι η κατανάλωση τόσο ακριβότερο είναι το ρεύμα, προκειμένου το μέτρο αυτό να είναι καθαρά κοινωνικό μέτρο, δηλαδή τα μικρά σπίτια και τα μικρά νοικοκυριά να πληρώνουν φτηνότερο ρεύμα από τα νοικοκυριά τα οποία έχουν πολύ υψηλή κατανάλωση, λόγω μεγάλης κατοικίας ή άλλων χρήσεων-, ενώ, λοιπόν, η αρχή είναι σωστή, ο τρόπος που μέχρι τώρα γίνεται ο υπολογισμός έχει τη μορφή μιας σκάλας, την οποία περιγράψατε πολύ καλά. Έχει χαμηλή τιμή το ρεύμα μέχρι τις 1.500, τις 2.000 και ούτω καθεξής. Μόλις γίνει 2.001 είναι σκάλα και αλλάζει όλος ο τρόπος υπολογισμού. Αυτό θεωρείται εν πολλοίς άδικο και ότι παραβιάζει τη σωστή αρχή πάνω στην οποία στηρίζεται η ιδέα της προοδευτικότητας της τιμής.

Φέτος τον χειμώνα -τα στατιστικά πλέον τα έχουμε- είχαμε μια αύξηση 9% της κατανάλωσης -κατά μέσο όρο- των νοικοκυριών, για τους λόγους που εξηγήσατε, και αυτό όντως άλλαξε κλίμακες και εκτίναξε τους λογαριασμούς ρεύματος, καθώς έβαλε την υψηλότερη τιμή στο σύνολο της κατανάλωσης και αυτό προκάλεσε αυξήσεις της τάξης του 20%, 25% και 30%.

Επιπρόσθετα, είναι και το θέμα των ΥΚΩ, τα οποία ακολουθούν κατ’ αναλογίαν την τιμή του ρεύματος. Τα ΥΚΩ, όπως ξέρετε, είναι η δαπάνη την οποία πληρώνουμε όλοι οι καταναλωτές, για να υπάρχει ενιαία τιμή σε όλη την Ελλάδα, ενώ τα νησιά έχουν πολύ υψηλό κόστος παραγωγής, επειδή έχουμε μονάδες παραγωγής που παράγουν μαζούτ, πετρέλαιο κ.λπ., το οποίο είναι πολύ πιο ακριβό από την παραγωγή που γίνεται με λιγνίτη ή με άλλες μορφές. Συνεπώς αυτό το εξτρά κόστος των νησιών το πληρώνουμε όλοι οι καταναλωτές. Απέναντι σε αυτό το θέμα έγιναν οι εξαγγελίες, και στο πρώτο και στο δεύτερο θέμα, επ’ αφορμή της παρουσίας του Πρωθυπουργού, τις οποίες διατύπωσε ευθέως προχθές. Και τα δύο προβλήματα προσπαθούμε να τα αντιμετωπίσουμε: Το μεν ένα, τα ΥΚΩ, με επιτάχυνση των διασυνδέσεων των νησιών. Ολοκληρώνονται οι «Κυκλάδες 1», οι «Κυκλάδες Β», είναι σε αρκετά προχωρημένο στάδιο η διασύνδεση Πελοποννήσου - Κρήτης, θέλουμε να επιταχύνουμε τη διασύνδεση Κρήτης - Αττικής. Συνεπώς η μία απάντηση είναι αυτή.

Η δεύτερη είναι ότι η Ρυθμιστική Αρχή Ενέργειας, η ανεξάρτητη αρχή που διαμορφώνει τα τιμολόγια, εξετάζει και άμεσα θα έχει συγκεκριμένες προτάσεις για το πώς θα εξομαλυνθεί η χρέωση του ρεύματος και, αντί της μορφής της σκάλας που έχουμε αυτή τη στιγμή, να υπάρξει μια πιο προοδευτική και πιο γραμμική μεταβολή, η οποία θα δημιουργήσει ένα δικαιότερο σύστημα χρέωσης.

Επαναλαμβάνω, αυτό θα είναι δεσμευτικό για όλους τους παρόχους ενέργειας και την τιμολόγησή τους και συνεπώς είναι και επιδιώκουμε να είναι μια αλλαγή η οποία θα είναι προς όφελος του καταναλωτών.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είχαν δηλώσει στην Επιτροπή Θεσμών που είχαμε ακρόαση την ΡΑΕ ότι σε έναν μήνα -έχουν περάσει ήδη είκοσι μέρες- θα υποβάλουν τις προτάσεις για τη μείωση του τιμολογίου. Οπότε περιμένουμε όλοι με αγωνία.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κοντά είμαστε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Έχετε δίκιο, κυρία Πρόεδρε.

Ευχαριστώ, κύριε Υπουργέ, διότι καλύψατε το σύνολο της ερώτησής μου με την απάντησή σας. Θα καταθέσω στα Πρακτικά κάποιους υπολογισμούς που έχω κάνει για αυτή την έξτρα κιλοβατώρα, προς γνώση και ενημέρωση και των συναδέλφων.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προκύπτει ένα άλλο ερώτημα. Εδώ πέρα εμείς ξεκινήσαμε ως Κυβέρνηση και δεχτήκαμε τον ΕΝΦΙΑ. Να θυμίσω προς το Σώμα και όσους μάς ακούν ότι αυτό ξεκίνησε από την παρανομία του κ. Βενιζέλου να βάλει τον ΕΕΤΗΔΕ στον εισπρακτικό μηχανισμό της ΔΕΗ. Τα χρέη της ΔΕΗ αυξήθηκαν επειδή ο κόσμος αντί για το ρεύμα πλήρωνε και τον φόρο του ακινήτου από το 2012 και μετά, οπότε του αυξήθηκε τόσο πολύ ο φόρος, που δεν μπορούσε να πληρώσει και το ρεύμα. Να μη λαϊκίσουμε λέγοντας για τα μαγκάλια και αυτά που τραβήξαμε και αυτά που ζήσαμε.

Συνεχίζουμε, όμως, να έχουμε χρεώσεις μέσα στον λογαριασμό της ΔΕΗ υπέρ τρίτων και προκύπτει ένα ερώτημα που έχει έρθει με επιστολές στο γραφείο μου και το λέω για να το συζητήσουμε μελλοντικά, εάν δηλαδή η διακοπή ρεύματος για οφειλή υπέρ τρίτου είναι συνταγματική ή όχι. Ειλικρινά σας το λέω, έχουν έρθει τεκμηριωμένες προτάσεις και δεν ξέρω και τι να πω.

Δηλαδή εάν δεν πληρώσεις το ΥΚΩ, αν δεν πληρώσεις την ΕΡΤ ή αν δεν πληρώσεις τον ΑΔΜΗΕ ή δεν πληρώσεις χρεώσεις δήμου, οι οποίες εισπράττονται μέσα από τον λογαριασμό της ΔΕΗ -επειδή δεν έχεις, δεν λέω ότι το κάνεις επιτηδευμένα, διότι θυμάστε ότι είχε γίνει και παλιά, δεν πληρώνω το μεν, πληρώνω το δε-, αν δεν έχεις τη δυνατότητα να πληρώσεις μια χρέωση υπέρ τρίτων, είναι συνταγματικό να διακόψεις το ρεύμα ενός πολίτη;

Αυτό είναι κάτι το οποίο θα το αντιμετωπίσουμε, διότι πλέον οι χρεώσεις υπέρ των τρίτων είναι πάρα πολλές, μπαίνει και ένας ΦΠΑ πάνω εκεί, υπάρχει το άδικο, όπως είπαμε και αναγνωρίσαμε όλοι, της μη κλιμακωτής και δίκαιης χρέωσης, οπότε φουσκώνει όλος ο λογαριασμός και πρέπει να εγκύψουμε πάνω στο πρόβλημα.

Ξαναλέω, ας δούμε λίγο το θέμα του κοινωνικού τιμολογίου και το αν πρέπει να κόβουμε το ρεύμα σε ανθρώπους που πραγματικά και αποδεδειγμένα δεν μπορούν βάσει εισοδηματικών κριτηρίων –διότι ελέγχονται πλέον, διασταυρώνονται τα πάντα- να πληρώσουν χρέωση υπέρ τρίτου, που εισπράττεται μέσω της ΔΕΗ.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θαήθελα να διευκρινίσω κάτι απλώς, επειδή τώρα πια οι λογαριασμοί της ΔΕΗ είναι πολύ διάφανοι, αλλά κι επειδή η αγορά ενέργειας έχει χωριστεί: χωριστά είναι η ΔΕΗ που παράγει ενέργεια, χωριστό είναι όμως το δίκτυο που μας μεταφέρει το ρεύμα στο σπίτι μας, χωριστό είναι το ένα θέμα ή το άλλο, χωριστό είναι το ΕΤΜΕΑΡ, χωριστό θέμα η αποζημίωση που δίνουμε στους παραγωγούς ανανεώσιμων πηγών ενέργειας. Ο διάφανος αυτός λογαριασμός είναι επιβεβλημένος και, με βάση τους ευρωπαϊκούς κανονισμούς, δεν πρέπει να συγχέεται με πιθανές χρεώσεις τρίτων, που πλέον στον λογαριασμό της ΔΕΗ είναι πολύ συγκεκριμένες, και αυτές είναι για τα δημοτικά τέλη, την τηλεόραση και κάποια άλλα.

Άρα να είναι σαφές και στους καταναλωτές ότι και το ΕΤΜΕΑΡ και ο ΑΔΜΗΕ και τα ΥΚΩ κ.τ.λ., αυτές τις χρεώσεις τις διαβάζουμε, αλλά είναι χρεώσεις που παραμένουν εντός της ενέργειας, δεν είναι επιπρόσθετες χρεώσεις προς τρίτους. Μοιράζεται ένα ποσό που πηγαίνει σε αυτούς που είναι υπεύθυνοι για την υψηλή ή χαμηλή τάση στη μεταφορά ενέργειας ή για την αποζημίωση των ΑΠΕ και εισπράττονται μεν και αποζημιώνονται οι παραγωγοί αυτών, άρα ανακυκλώνονται χρήματα μέσα από αυτή τη διαδικασία.

Ο διάφανος λογαριασμός όμως είναι ένα βήμα, διότι παλαιότερα δεν ήταν διάφανο το τι πληρώναμε και πού. Σήμερα, λοιπόν, εφόσον έχουν χωριστεί και τα διάφορα τμήματα της αγοράς ενέργειας, ήταν επιβεβλημένο να είναι αυτό σαφές σε όλους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Θα ανακοινώσω τώρα τις επίκαιρες ερωτήσεις που δεν θα συζητηθούν. Υπάρχει και έγγραφο της Γενικής Γραμματείας της Κυβέρνησης όσον αφορά τις ερωτήσεις αυτές, που δεν θα συζητηθούν.

Δεν θα συζητηθεί, λοιπόν, η δεύτερη με αριθμό 864/22-5-2017 επίκαιρη ερώτηση πρώτου κύκλου (Β΄) του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον ΥπουργόΑγροτικής Ανάπτυξης και Τροφίμων,με θέμα: «Επιδημικές προσβολές εντόμου σε δασικά οικοσυστήματα προξενούν απώλεια εισοδήματος σε κτηνοτρόφους του Νομού Κοζάνης. Αναξιοποίητα 100 εκ. ευρώ σχετικού μέτρου του ΠΑΑ 2014 - 2020», λόγω αναρμοδιότητας. Αρμόδιο Υπουργείο είναι το Υπουργείο Περιβάλλοντος και Ενέργειας.

Η τρίτη με αριθμό 862/22-5-2017 επίκαιρη ερώτηση δεύτερου κύκλου (Α΄) του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τα προβλήματα λειτουργίας και το σχέδιο κλεισίματος του Θεραπευτηρίου Χρόνιων Παθήσεων Παίδων Σκαραμαγκά, δεν θα συζητηθεί λόγω κωλύματος του ερωτώντος Βουλευτή.

Η πρώτη με αριθμό 858/19-5-2017 επίκαιρη ερώτηση πρώτου κύκλου (Α΄) του Βουλευτή Αιτωλοακαρνανίας της Νέας Δημοκρατίας κ. Μάριου Σαλμάπρος τον Υπουργό Αγροτικής Ανάπτυξης και Τροφίμων, σχετικά με τους διασταυρωτικούς ελέγχους ΟΠΕΚΕΠΕ στη Λεπενού Αιτωλοακαρνανίας, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση.

Η δεύτερη με αριθμό 863/22-5-2017 επίκαιρη ερώτηση πρώτου κύκλου (Α΄) του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών, σχετικά με την άμεση αντιμετώπιση του προβλήματος που έχει προκύψει με τους συμβασιούχους στην καθαριότητα των ΟΤΑ, δεν θα συζητηθεί, λόγω κωλύματος του αρμόδιου Υπουργού και θα επαναπροσδιοριστεί για συζήτηση.

Η τέταρτη με αριθμό 622/20-3-2017 επίκαιρη ερώτηση δεύτερου κύκλου (Β΄) του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Εσωτερικών,σχετικά με την πληρωμή της μεταφοράς μαθητών μέσω ειδικών μαθητικών δελτίων με δημόσια συγκοινωνία, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση.

Η τρίτη με αριθμό 856/17-5-2017 επίκαιρη ερώτηση πρώτου κύκλου (Α΄) του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Περί κύριας συντάξεως Ελλήνων ναυτικών», δεν θα συζητηθεί λόγω κωλύματος της Υπουργού Εργασίας.

Η τέταρτη με αριθμό 861/22-5-2017 επίκαιρη ερώτηση πρώτου κύκλου (Α΄) του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ακύρωση των πιστοποιητικών των ατόμων με χρόνιες παθήσεις από τα Κέντρα Πιστοποίησης Αναπηρίας (ΚΕΠΑ), δεν θα συζητηθεί λόγω κωλύματος της Υπουργού Εργασίας.

Η πέμπτη με αριθμό 857/18-5-2017 επίκαιρη ερώτηση πρώτου κύκλου (Α΄) του Βουλευτή Β΄ Αθηνών του Ποταμιού κ. Γεωργίου Αμυράπρος την Υπουργό Πολιτισμού και Αθλητισμού, σχετικά με τα ωράρια μουσείων και αρχαιολογικών χώρων κατά τη θερινή περίοδο, δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου, εξαιτίας ανειλημμένων υποχρεώσεων.

Η πρώτη με αριθμό 859/19-5-2017 επίκαιρη ερώτηση δεύτερου κύκλου (Α΄) του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών,σχετικά με τον τουρισμό με ελαφρά αεροπλάνα, δεν θα συζητηθεί λόγω κωλύματος του Υφυπουργού Μεταφορών και Υποδομών κ. Μαυραγάνη, εξαιτίας φόρτου εργασίας.

Η δεύτερη με αριθμό 860/22-5-2017 επίκαιρη ερώτηση δεύτερου κύκλου (Α΄) του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εσωτερικών,με θέμα: «Βεβήλωση του ιερού μνημείου του “Αγνώστου Στρατιώτου”, ως αποτέλεσμα συνεχούς ατιμωρησίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, εξαιτίας φόρτου εργασίας.

Η τρίτη με αριθμό 874/23-5-2017 επίκαιρη ερώτηση πρώτου κύκλου (Β΄) του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Οικονομικώνκαι Εθνικής Άμυνας,σχετικά με την Ελληνική Βιομηχανία Οχημάτων «ΕΛΒΟ Α.Β.Ε.», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η ένατη με αριθμό 737/11-4-2017 επίκαιρη ερώτηση δεύτερου κύκλου (Β΄) του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την υπόθεση «SIEMENS», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η τρίτη με αριθμό 888/23-5-2017 επίκαιρη ερώτηση δεύτερου κύκλου (Β΄) του Ανεξάρτητου Βουλευτή Αχαΐας κ. Νικολάου Νικολόπουλου προς τον ΥπουργόΟικονομικών,με θέμα: «Στο “Φέρτε πίσω τα λεφτά”, τι απάντησε η Πρόεδρος της Ελβετίας Ντ. Λόιτκαρντ;», δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου, εξαιτίας φόρτου εργασίας.

Η έκτη με αριθμό 711/10-4-2017 επίκαιρη ερώτηση δεύτερου κύκλου (Β΄) του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών και Μεταφορών, σχετικά με την υλοποίηση του έργου της κατασκευής του οδικού άξονα «Δράμα – Αμφίπολη», δεν θα συζητηθεί λόγω απουσίας του κ. Σπίρτζη εκτός Αθηνών.

Η δέκατη τρίτη με αριθμό 740/21-4-2017 επίκαιρη ερώτηση δεύτερου κύκλου (Β΄) του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών και Μεταφορών, με θέμα: «Δημιουργία νέων υπηρεσιών δημοσίων έργων – αποδυνάμωση του “Οργανισμού Ανάπτυξης Κρήτης (ΟΑΚ)” – σε τέλμα τα δημόσια έργα στην Κρήτη», επίσης δεν θα συζητηθεί λόγω απουσίας του Υπουργού κ. Σπίρτζη εκτός Αθηνών.

Η δέκατη με αριθμό 738/11-4-2017 επίκαιρη ερώτηση δεύτερου κύκλου (Β΄) του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Παιδείας, Έρευνας και Θρησκευμάτων, με θέμα: «Χωρίς καμμία ενημέρωση εγκαταστάθησαν λαθρομετανάστες στο Γυμνάσιο Πεντέλης», δεν θα συζητηθεί λόγω κωλύματος του κ. Γαβρόγλου, εξαιτίας φόρτου εργασίας.

Η πρώτη με αριθμό 2885/25-1-2017 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις της Κυβέρνησης σε ό,τι αφορά τη λειτουργία και το μέλλον του Τμήματος Αρχιτεκτονικής Τοπίου του ΤΕΙ Ανατολικής Μακεδονίας και Θράκης που εδρεύει στη Δράμα, δεν θα συζητηθεί λόγω κωλύματος του Υπουργού κ. Γαβρόγλου, εξαιτίας φόρτου εργασίας.

Η δωδέκατη με αριθμό 747/24-4-2017 επίκαιρη ερώτηση δεύτερου κύκλου (Β΄) του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τη λειτουργία της Ψυχιατρικής Κλινικής του Γενικού Νοσοκομείου Χανίων «Ο Άγιος Γεώργιος», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη.

Η δεύτερη με αριθμό 3933/6-3-2017 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομίας και Ανάπτυξης, σχετικά με την ιδιωτικοποίηση περιφερειακών αεροδρομίων, δεν θα συζητηθεί, λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση.

Η πέμπτη με αριθμό 699/6-4-2017 επίκαιρη ερώτηση δεύτερου κύκλου (Β΄) του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την περαιτέρω αποδυνάμωση του Κέντρου Υγείας Καστορείου του Δήμου Σπάρτης, δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού, εξαιτίας φόρτου εργασίας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και πέντε συνοδοί εκπαιδευτικοί τους από το ιδιωτικό δημοτικό σχολείο «Εκπαιδευτήρια “Ο Απόστολος Παύλος”».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο Αμερικανοί φοιτητές και δύο καθηγητές τους από το πανεπιστήμιο «ST. JOHN’S».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΘΑΝΑΣΙΟΣ ΔΑΒΑΚΗΣ:** Κυρία Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε συνάδελφε.

**ΑΘΑΝΑΣΙΟΣ ΔΑΒΑΚΗΣ:** Όπως γνωρίζετε και διαβάσατε πριν από λίγο, ήταν να συζητηθεί μία επίκαιρη ερώτησή μου προς τον Υπουργό Υγείας, στη σειρά των ερωτήσεων που αναβάλλονται, μεταξύ των οποίων και η δική μου. Αυτή την ερώτηση την έχω καταθέσει από τον Απρίλιο και με συνεχή κωλύματα και επικλήσεις φόρτου εργασίας ο κύριος Υπουργός δεν έρχεται να απαντήσει. Για τη σπουδαιότητα του θέματος δεν θέλω να αναφερθώ τώρα, γιατί θα υπεισέλθω στην ουσία της υποθέσεως, παρ’ ότι αφορά ζητήματα υγείας και θα έπρεπε να υπάρχει σε πρώτη προτεραιότητα στις αρμοδιότητες του Υπουργού. Η επίκληση φόρτου εργασίας μάς κάνει να πιστεύουμε ότι οι παριστάμενοι Υπουργοί, που τους συγχαίρω που έρχονται και απαντούν, μεταξύ των οποίων και ο κ. Σταθάκης, δεν έχουν τόσο φόρτο εργασίας για να έρχονται στη Βουλή. Για να μη φτάσουμε, κυρία Πρόεδρε, στο σημείο αυτού που είπε ο κ. Καματερός πριν από λίγο, να ζητάμε συγγνώμη στον Υπουργό που σας φέρνουμε στη Βουλή να μας απαντήσετε.

Κυρία Πρόεδρε, o χώρος αυτός που εκπροσωπείτε αυτή τη στιγμή εσείς, το Προεδρείο -θα παρακαλούσα να κάνετε συγκεκριμένη αναφορά στον κύριο Πρόεδρο της Βουλής-, είναι χώρος δημόσιας λογοδοσίας της Κυβερνήσεως. Η Κυβέρνηση προσκαλείται στη Βουλή θεσμικά για να απαντήσει στους Βουλευτές και τουλάχιστον ο ατυχής χαρακτηρισμός ότι «υπάρχει φόρτος εργασίας και δεν έρχεται να απαντήσει στη Βουλή» πρέπει να απαλείφεται. Είναι θλιβερό αυτό το οποίο συμβαίνει. Όχι τώρα μόνο. Συνέβαινε και στο παρελθόν, αλλά τώρα πλέον έχει θεσμοθετηθεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Δαβάκη. Όπως είπατε, δεν είναι μόνο η δική σας ερώτηση.

**ΑΘΑΝΑΣΙΟΣ ΔΑΒΑΚΗΣ:** Κυρία Πρόεδρε, δεν παίζει κανέναν ρόλο αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έναν μήνα έχει καθυστερήσει. Είπατε ότι είναι από τον Απρίλιο. Υπάρχουν και άλλες από τον Ιανουάριο.

**ΑΘΑΝΑΣΙΟΣ ΔΑΒΑΚΗΣ:** Ωραία, ακόμα χειρότερα, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό, όμως, συμβαίνει, τι να κάνουμε;

**ΑΘΑΝΑΣΙΟΣ ΔΑΒΑΚΗΣ:** Κλείνω με αυτό, κυρία Πρόεδρε.

Ζητώ να έρθει την επόμενη φορά ο Υπουργός. Αφορά το κέντρο υγείας μιας περιοχής όπως είναι ο ορεινός Ταΰγετος και συγκεκριμένα το Κέντρο Υγείας Καστορείου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει. Όλοι οι τοπικοί Βουλευτές ενδιαφέρονται για τα ζητήματα των κατοίκων.

**ΑΘΑΝΑΣΙΟΣ ΔΑΒΑΚΗΣ:** Μην το ομογενοποιείτε, κυρία Πρόεδρε, και το υποβιβάζετε κατ’ αυτόν τον τρόπο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πώς να το κάνουμε;

**ΑΘΑΝΑΣΙΟΣ ΔΑΒΑΚΗΣ:** Είμαι ήδη διαλλακτικός μαζί σας, σας συμπαθώ…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αλλά είστε και εκτός διαδικασίας.

**ΑΘΑΝΑΣΙΟΣ ΔΑΒΑΚΗΣ:** Δεν είμαι καθόλου εκτός διαδικασίας. Θα παρακαλούσα…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και θα το μεταβιβάσω και εγώ.

**ΑΘΑΝΑΣΙΟΣ ΔΑΒΑΚΗΣ:** Θα παρακαλούσα να απαντάτε ως Πρόεδρος του Σώματος και όχι ως συνήγορος της Κυβέρνησης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ως τέτοια απαντώ. Σας έδωσα, λέω, παράτυπα τον λόγο. Έχετε ενημερωθεί από τη Γραμματεία ότι δεν θα συζητηθεί η ερώτησή σας.

**ΑΘΑΝΑΣΙΟΣ ΔΑΒΑΚΗΣ:** Παρακαλώ να απαντάτε ως Πρόεδρος του Σώματος και όχι ως εκπρόσωπος της Κυβερνήσεως!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το να έρχεσθε εδώ και να κάνουμε συζήτηση περί αυτού, δεν έχει νόημα.

**ΑΘΑΝΑΣΙΟΣ ΔΑΒΑΚΗΣ:** Είστε Πρόεδρος του Σώματος, δεν είστε εκπρόσωπος του ΣΥΡΙΖΑ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα, δεν απαντώ ως εκπρόσωπος του ΣΥΡΙΖΑ. Εφαρμόζω τον Κανονισμό.

**ΑΘΑΝΑΣΙΟΣ ΔΑΒΑΚΗΣ:** Εγώ είμαι πολύ ευγενής. Μην το χαλάσετε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δαβάκη, μη δοκιμάζετε την ανοχή μου.

**ΑΘΑΝΑΣΙΟΣ ΔΑΒΑΚΗΣ:** Παρακαλώ να διαβιβάσετε στην Κυβέρνηση…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δαβάκη, μη δοκιμάζετε την ανοχή μου. Σας έδωσα τον λόγο παράτυπα. Τέλος!

**ΑΘΑΝΑΣΙΟΣ ΔΑΒΑΚΗΣ:** Να εκπροσωπείτε το Σώμα, παρακαλώ!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 12.11΄ λύεται η συνεδρίαση για την προσεχή Δευτέρα 29 Μαΐου 2017 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 26/15-5-2017 επερώτησης, κατά το άρθρο 134 παράγραφος 2 του Κανονισμού της Βουλής, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**